
Răzvan și Vidra 


Poemă dramatică în cinci cânturi "Mărirea 
deșartă și iubirea de arginţi, acestea sunt nește 
neputinţe iuți ale sufletului..." 


DEDICAȚIUNE 


Soţiei mele Iulia Petriceicu Hasdeu 
Cumplita sărăcie ş-invidia vicleană 
Danţau în jurul meu: 
În inimă durere, ș-o lacrimă pe geană, 
Și-n piept suspinul greu! 
Tu, însă, ca o lampă rămasă mângâiere 
Cînd faclele s-au stins, 
Cu-o rază de iubire sorbeai acea durere, 
Secai amarul plâns! 
Suspinul singur numai îmi sta mereu în cale: 
Oftam făr'să voiesc, 
Ca umbrele, ce-n faţa luminii matinale 
De noapte ne-amintesc. 
În zilele acelea de sumbră poezie, 
Cu-o mână-n mâna ta, 
Am scris această dramă, ce-n viaţă-mi o să fie 
Ca floarea „nu-m-uita”! 
În stalactit se-ncheagă o undă, picurată, 
P-o stâncă ne-ncetat; 


Așa oftarea-mi lungă aice-i închegată 

Suspin cristalizat! 

Mânia mizantropă a omului în goană, 

Sarcasmul infernal 

Le vezi în astă carte, înfipte-ntr-o icoană 

Cu vârful de pumnal! 

Și cui să-nchin eu oare, când timpul se 
răzbună, 

Ecoul amortit 

Din nemilosul viscol pe care împreună 

Abia l-am resimţit? 

O, tu, ce chiar suspinul îl împărţeai cu mine, 

Făcându-l mai uşor: 

Tăiai oftarea-ntreagă în două mici suspine, 

Unite prin amor!... 


CÂNTUL |- UN ROB 
PENTRU UN GALBEN 


„În Moldova au cei mici despre cei mari acest 
obicei de pier fără judeţ, fără vină și fără seamă. 
Singuri cei mari judecători, singuri pârâși și 
singuri plinitori Legii. Şi de acest obicei 
Moldova nu scapă...“ 

Ureche, sub anul 1564 


FEŢELE : 
RĂZVAN, ţigan dezrobit 
SBIEREA, boier bătrân 
TĂNASE, cerșitor 
BAȘOTĂ, mare vătav 
DASCĂLUL 
TÂRGOVEAŢA I 
TÂRGOVEAŢA II 
TÂRGOVEAŢA III 


TÂRGOVEAŢA IV 

TÂRGOVEŢUL I 

TÂRGOVEŢUL II 

TÂRGOVEŢUL III 

FATA I 

FATA II 

SLUJITORI de la vătăvie 

O piaţă în Iași, în fund o biserică, mai 
încoace o piatră, în lături case. 

TĂNASE 

(șezând pe piatră) 

Miluiește-mă, jupâne! Dumnezeu va da-nzecit 

Sufletelor ce se-ndură de-un sărman 
nenorocit! 

SBIEREA 

(oprindu-se în drum) 

Cum? ce spui? La sută mia? O camătă 
minunată! 

De-ar fi astfel, toată starea-mi eu ţi-aș da-o 
chiar îndată... 

Să ştii însă că dând una, n-o mai vezi, n-o 
mai găsești... 

TĂNASE 

(sculându-se) 

Miluiește-mă, jupâne, cu ce singur socotești! 

Ș-un bănuţ o să-mi ajungă... lată, de trei zile- 


n gură 

N-am luat un pic de pâine, n-am avut o 
fărmitură... 

SBIEREA 

De trei zile? Ce minciună!.. Ș-apoi cine-i 
vinovat? 

Pentru mine e totuna de-ai mâncat sau n-ai 
mâncat... 

Un bănuţ! Cum nu! E lesne!.. Bănișorii nu s- 
aruncă. 

Decât cerșitor, mai bine ia toporul și la 
muncă. 

(Răzvan se arată în fund și se oprește din 
dosul lui Sbierea) 

TĂNASE 

Vai, jupâne! vai, jupâne!.. Nu cerşește un 
român, 

Nu cerșeşte cât mai are un pai de nădejde-n 
sân! 

Nici eu nu cerșeam, jupâne, pe când aveam 
vitișoare, 

Ș-un pământ cât trage plugul, ș-o prispuliță la 
soare; 

Dar vecinii, din rea pizmă, la judecată m-au 
tras, 

Ș-acum iată-mă-s, jupâne, gol pe poduri am 


rămas!.. 

Copilașii plâng de foame... 

SBIEREA 

Copilașii!... Vrea să zică 

Tu ești un nebun de frunte! După ce n-ai 
chiar nimică, 

Te mai apuci de prăsilă. Auzi! Îi trebui copii! 

Un neam de netoți... Dă-mi pace! Ducă-se pe 
la pustii! 

TĂNASE 

(așezându-se) 

Of, of, of!... Și tu, jupâne, o să dai de vro 
ispită! 

(Sbierea face trei cruci mari dinaintea 
bisericii şi se depărtează, fără a băga de seamă 
că i-a căzut o pungă din chimir.) 

RĂZVAN 

Așa cruci evlavioase, așa față răstignită, 

Așa-nchinăciuni plecate, până la brâu și mai 
jos, 

Nu făcea nici sfântul Petre, nici însuşi 
domnul Hristos!... 

Bre! Jupânul ăsta crede că drept la rai o să 
meargă, 

Pe când dracii după dânsul cu limba scoasă 
aleargă!... 


(Face câțiva pași și ridică de jos punga.) 

Aoleu! O punguliță!... Ba-i un săculeţ cam 
greu!... 

Îl va fi pierdut boierul cel cu zor de 
Dumnezeu... 

Măi, oprește-te, jupâne!... Stai, jupâne, de m- 
ascultă!... 

SBIEREA 

(din afară) 

La naiba! Ţi-am spus o dată că nu-mi place 
vorba multă! 

Un singur pas nu poţi face făr'să dai de vrun 
calic!... 

Fugi! N-am bani! N-am o groșiţă! N-am 
nimic, nimic, nimic! 

RĂZVAN 

Nimic n-are, sărăcuțul! Așa zice!... Prin 
urmare, 

Omul neputând să piarză tocmai lucrul ce nu- 
l are, 

Punga nu-i a lui. Atuncea... fie dar a cui o 
vrea, 

De vreme ce toată lumea mi se leapădă de 
ea... 

(Numără: „unu..., cinci..., opt...“) 

Douăzeci, și toți cu găuri! Parc-ar fi să-mi 


povestească 

Cum se dezmierdau, sărmanii, în salba 
sărbătorească, 

Pe-un grumaz de țărăncuță, grăsuliu și 
răsfățat, 

Pân'ce gheara ciocoimii din carne i-a 
înhăţat!... 

De-ar avea banii o limbă, lucrurile ce ne-ar 
spune 

Pe mulți albi i-ar face negri, ca cel mai negru 
tăciune... 

Nu! Eu nu vreau astă pungă!... Şi chiar foame 
de mi-ar fi, 

Pâinea astfel cumpărată mă tem că m-ar 
otrăvi!... 

Moșule! 

TĂNASE 

Ce vrei? 

RĂZVAN 

Jupânul nu ţi-a dat lescaie frântă? 

Uite! Eu îți dau o pungă... Scoală, moșule, și 
cântă! 

TĂNASE 

De la un ţigan pomană? 

RĂZVAN 

Dec! Şi totuși, pe boier, 


De-ţi da o scârbă de-aramă, tu l-ai fi urcat în 
cer? 

TĂNASE 

E român, oricum. 

RĂZVAN 

Jupânul e român? Vai, ce ocară! 

Te-nșeli, moșule! El este piatră, lemn, strigoi 
sau fiară, 

Dar numai român nu-l cheamă, că mult mai 
român sunt eu!... 

Nu căta că-ţi pare searbăd și pârlit obrazul 
meu, 

Că nici noaptea nu-i bălană, dar pământul 
odihnește; 

Că şi pâinea de secară este neagră, dar 
hrăneşte 

Ș-apoi, moşule, eu unul nu-s țigan de rând, 
mă jur. 

Nu, nu, crede-mă, în pieptu-mi bate suflet de 
vultur. 

Măiculiţa fu româncă... 

TĂNASE 

Moldoveancă? 

RĂZVAN 

Se-nţelege. 

TĂNASE 


Moldoveancă? Ce-auz, Doamne!... Dar asta-i 
o fărdelege! Unde s-a aflat 

Că s-a-mpreunat 

Corbi cu turturele, 

Șerpi cu floricele, 

Urşi cu căprioare 

Şi norii cu soare?... 

Orumbiţă să-ndure un bărbat cioroi... 

RĂZVAN 

Taci, măi! 

Că simţesc cum intră-n mine șaptezeci de 
năbădăi!... 

N-atinge ţărâna mamei, că nu mai știu ce-o să 
fie! 

Mi se-ntâmplă multe pozne când sunt cuprins 
de mânie. 

Eu nu-s țigan... ţi-am mai spus-o!... Nu mă 
mai tot zăpăci!... 

Mai pe scurt, na, iată banii!... Pleacă dracului 
de-aci! 

TĂNASE 

De la un șerb nu voi cere, nu voi lua 
niciodată: 

Ursita-mi e neferice, dar a ta-i chiar 
blestemată. 

De mi-ar fi să mor de foame, mâna mea n-o 


voi păta, 

Primind milă dintr-o mână, care... nici ea nu- 
iata! 

RĂZVAN 

Eu șerb? Dar bată-te focul, mitropolitul 
Năstase 

Nu știi oare că la moarte-i pe toţi robii săi 
iertase?... 

Singurul vlădică-n lume, sau cel puţin la 
români, 

Care nu voia ca fraţii să fie slugi și stăpâni, 

Fiind tot un os ș-o carne... Așa scris-a în 
diată, 

Poruncind să plece slobozi toți țiganii săi 
deodată; 

Toţi, moșule, pân'la unul: bărbaţi, copii și 
muieri... 

S-a spart lanţul! De-atunci, iată, două ierni și 
două veri 

Eu zbor în stânga și-n dreapta, ca voioasa 
ciocârlie 

Pe care n-o mai poprește ferecata colivie. 

TĂNASE 

Eşti ţigan pe jumătate, nu ești rob... 

RĂZVAN 

Asta-i nimic, 


Mai este ceva. Văzut-ai?... 

TĂNASE 

Ce? 

RĂZVAN 

Un ţigan grămătic? 

TĂNASE 

Grămătic?... nu!... nu, băiete... N-am văzut, 
căci nu se vede, 

Și chiar de-aș vedea cu ochii, pare-mi-se că n- 
aş crede. 

RĂZVAN 

Ţiganii sunt tot ce-ţi place: şelari, fierari, 
potcovari... 

TĂNASE 

Călăi... 

RĂZVAN 

Adică, nu-i vorbă, nici călăii nu sunt rari! 

Dar grămătici, ba... Ei bine! Numai singur eu 
sub soare, 

Dintre mii de țigănime, știut-am să-nvăţ 
scrisoare, 

Sârbească și românească, încât ajunsei de mic 

În casa mitropoliei cel mai isteţ grămătic... 

Grămătic, moșule dragă!... Acuma ia dară 
banii, 

Și te rog anu mă pune într-un hal cu toți 


țiganii... 

TĂNASE 

Dar acești bani, măi băiete, vor fi un lucru... 
furat. 

RĂZVAN 

Așa-i! Tocmai! Ai dreptate! Ai vorbit 
adevărat! 

Toţi banii din ţara noastră poartă, moșule, pe 
sine 

Semnul furilor ce-i pradă, pintre lacrimi şi 
suspine, 

De la noi, de la opincă, de la omul cel 
sărman, 

Ș-apoi nu vor să ne-arunce în obraz un 
gologan! 

Zburători ce sug în umbră! Javre, moșule, d- 
acelea 

La cari omenească-ţi pare numai fața, numai 
pielea, 

Iar sufletul pe dobândă fu luat de la Satan, 

Cu tocmeală să se-ntoarcă mai murdar și mai 
viclean!... 

TĂNASE 

Bine, bine spui, băiete!... 

RĂZVAN 

Lucru furat! ai dreptate! 


Însă n-oi fi eu acela care va prăda pe-un 
frate! 

Mama, buna măiculiță, din mormânt ar 
tresări 

De-ar ști că-n pieptu-mi se mișcă păcatul de-a 
tâlhări!... 

Dar la naiba frunza verde! Ce să mai tocăm 
degeaba? 

Iată banii, mulțumește, du-te, caută-ți de 
treabă! 

Află, moșule, atâta: fie banii chiar furaţi, 

Copilașii tăi te-aşteaptă fără pită și-nsetaţi!... 

TĂNASE 

(luând punga și sculându-se) 

Bogdaprosti, măi băiete!... Bogdaprosti! Rău 
îmi pare 

Ca să văz o lighioană c-un suflet atât de 
mare! 

De-ai fi român, cale-vale! dar ţigan, păcat! 
păcat! 

Tat-tău o fi fost, băiete, o groază de blăstemat 

De-au întortocheat pe mă-ta în lingușirile 
lui... 

Multe dragostea mai face pe fața pământului! 

E curat un fel de boală, ce de noi când se 
lipește, 


Pe român mi-l ţigănește, le țigan mi-l 
românește, 

Toate lucrurile-n lume cu susul le pune-n jos: 

Îngerul urât se pare, ucigă-l crucea, frumos!... 

Dar eram să uit, băiete, de-a te-ntreba, cum 
te cheamă? 

RĂZVAN 

Pe mine Răzvan... Smaranda chema pe 
drăguţa mamă; 

Muri an.. ba nu!... trăiește! trăiește-n cugetul 
meu, 

Și va trăi totdauna, până voi trăi și eul!... 

TĂNASE 

Dumnezeu să mi te-ajute, precum tu m-ajuţi 
pe mine; 

Zilele tale să curgă tot zile lungi și senine; 

Iar nevoia să doboare pe-oricine-ți va fi 
dușman!... 

Rămâi sănătos, băiete!... Ce păcat că ești 
țigan!... 

(Pleacă murmurând: „Răzvan, Răzvan, 
Răzvan“... apoi se întoarce) 

Știi ce? Mi-am luat de seamă... Nu-mi trebuie 
punga-ntreagă, 

Mi-ajunge ş-un singur galbăn... zău așa, 
Răzvane dragă! 


Mai sunt mulţi săraci, băiete, și eu n-aş vrea 
de prisos, 

Pe când se zbuciumă fraţii, simțind cuțitul la 
os! 

(scoțând punga) 

Na!... 

RĂZVAN 

Dar, moșule... 

TĂNASE 

Ascultă, nu mai face vorbă lungă! 

Mai împarte tu ş-altora pâine din această 
pungă. 

(Ia un galbăn și dă sacul lui Răzvan.) 

Fă pe gândul meu, căci altfel, zău, nu primesc 
nici un ban... 

Acuma mă duc, băiete... Mare păcat că-i 
țigan!... 

(lese.) 

RĂZVAN 

Bietul om!.. Ce fudulie! Ce vorbe late! Ce 
toană! 

Cineva, privind, l-ar crede că-i un împărat în 
goană! 

Ce dispreţ! D-abia ne vede... Taica lui n-a fost 
țigan!... 

(Se uită în jur cu pază, apoi scoate din sân o 


hârtie.) 

Lumea-și bate joc de mine! Râde lumea de 
Răzvan!... 

O să râz și eu de lume!... Da, vom râde 
fiecare: 

Ea de mine cu trufie, eu de dânsa cu 
turbare!... 

(Lipește hârtia pe un stâlp și iese, pe când ușa 
bisericii se deschide, venind mai mulţi, dintre 
cari dascălul se oprește lângă hârtie, iar ceilalți 
se grămădesc.) 

TÂRGOVEAŢA I 

Uf! Nu mai stau pe picioare de necăjită ce 
sânt? 

Zău, nu-i prea bună zăbava, fie locul cât de 
sfânt. 

Părinţelul Agaftanghel ar fi un preot cu 
minte, 

Dar lungește, vai!... Te face să fugi chiar de 
cele sfinte. 

TÂRGOVEAȚA II 

E mai deștept popa Tacu de la Sfântul 
Nicolai; 

În două vorbe ţi-arată calea-n iad și calea-n 
rai, 

Ș-apoi îţi zice: alege-ţi! - și-ntr-o suflare 


sfârşeşte! 

De-ți place iadul sau raiul, cum vrei, el nu te 
sileşte... 

(Dascălul, stând lângă hârtie, începe a râde 
cu hohot.) 

TÂRGOVEŢUL I 

Dar tu ce râzi, măi fârtate, singur, chiar ca un 
smintit? 

Te ştiam om de ispravă! Doară n-ai 
înnebunit? 

Spune, ce scrie pe-acolo? 

TÂRGOVEȚELE 

Cine scrie şi cum scrie? 

TÂRGOVEŢUL II 

Nu cumva iarăși vrun cântec, rânjind de biata 
domnie? 

TÂRGOVEŢUL III 

Sau poate vro păcăleală, pe vornici? pe 
logofeţi? 

DASCĂLUL 

Eâyuwu, âaveyuwu, xateywu ; neşte cai verzi 
pe păreţi!... 

TÂRGOVEŢUL I 

Eşti nerod, și pace bună! Eu nu-s cărturar ca 
tine. 

TÂRGOVEŢUL II 


Nici eu! 
TÂRGOVEŢUL III 

Nici eu! 

TOŢI 

Chiar nici unul!... Știu și răsștiu 
DASCĂLUL 

Așa să fie! 

TOŢI 

Vezi bine! 

DASCĂLUL 

Vai de ţară! 
TÂRGOVEŢUL I 

Tu citește! 
TÂRGOVEŢUL II 

Eşti dascăl! 
TÂRGOVEŢUL III 

E treaba ta! 
TÂRGOVEAŢA I 
Curând! Curând! 
TÂRGOVEAŢA II 

Zi odată! 

CELELALTE 

Nu mai putem aștepta! 
DASCĂLUL 

Fiindcă voi nu ştiţi carte... 
TOŢI 


Ei bine? 
DASCĂLUL 

Dar faceţi gură... 
TOŢI 

Ei bine? 
DASCĂLUL 

Căci, din păcate, a românului făptură 
Este... 

TOŢI 

Ei bine? 
DASCĂLUL 

Să zbiere cu câtu-i mai nătărău. 
TOŢI 

Ei bine? 
DASCĂLUL 

De voi mi-e milă... 
TOŢI 

Ei bine? 
DASCĂLUL 

Voi citi eu. 
TÂRGOVEŢUL I 
Citeşte! 
TÂRGOVEŢUL II 
Da! Da! 
TÂRGOVEŢUL III 
Începe! 


TÂRGOVEŢELE 

Ascultare! Ascultare! 

TÂRGOVEŢUL I 

Eu port bumbac în ureche. Ridică-ţi glasul 
mai tare... 

TÂRGOVEŢUL II 

Dar nu răcni, că pe mine mă cam supără la 
cap... 

TÂRGOVEŢUL III 

Mai în sfârșit, hai odată, mișcă-ţi barba cea 
de tap! 

DASCĂLUL 

(citeşte) 

Frunză verde de negară, 

De când domnește în ţară 

Petru-vodă șchiop și slut, 

De râs ţara s-a făcut!... 

TOŢI 

De răs ţara s-a făcut! Da, da, da! 

Hi, hi, hi! Ha, ha, ha! Hi, hi! Ha, ha! 

TÂRGOVEAŢA I 

Petru-vodă șchiopătează, dar nu-i slut! 

TĂRGOVEAȚA II 

Nu, nu, nu este! 

Ba-i chiar frumușel la faţă ca fătul cel din 
poveste! 


TÂRGOVEŢII 

Tăceţi, gâştelor, odată! 

TÂRGOVEŢELE 

Auzi, obraznici, mojici! 

DASCĂLUL 

Ori me-ţi asculta, sau altfel mă duc și vă las 
aici... 

TÂRGOVEŢII 

Ba nu! Citește! citeşte! 

TÂRGOVEŢELE 

Noi gâște? Noi?... Ce ocară! 

TÂRGOVEŢUL I 

Tăceţi sau plecaţi! 

TÂRGOVEŢUL II 

Fireşte! 

TÂRGOVEŢUL III 

Da, da! Afară! Afară! 

DASCĂLUL 

Vreţi să m-ascultaţi odată? 

TÂRGOVEŢUL I 

Negreșit! Nu ne pricepi? 

TÂRGOVEŢUL II 

Citește! Haide! Tăcere! 

TÂRGOVEŢUL III 

Apoi dară ce nu-ncepi? 

DASCĂLUL 


Frunză verde de negară, 

Vodă doarme în cămară, 

Iar boierii, tot furând, 

Își fac trebile pe rând! 

TOŢI 

Își fac trebile pe rând! Da! da, da! 

Hi, hi, hi! Ha, ha, ha! Hi, hi! Ha, ha! 

DASCĂLUL 

Frunză verde de negară, 

Norodul plânge și zbiară, 

Dar în cer și pe pământ 

Nu-l aude nici un sfânt! 

TOŢI 

Nu-l aude nici un sfânt! Da, da, da! 

Hi, hi, hi! Ha, ha, ha! Hi, hi! Ha, ha! 

DASCĂLUL 

Frunză verde de neg... 

TÂRGOVEAŢA I 

(întrerupând) Haide! iarăși frunză de negară? 

Ce Doamne! Tot numai una?... Ca și cum n-ar 
fi-ntr-o vară 

Feluri de feluri de frunze!... 

TÂRGOVEAŢA II 

Viorele, rozmarini... 

TÂRGOVEAȚA III 

Garofiţe, busuioace... 


TÂRGOVEAŢA IV 

Trandafiri, brândușe... 

TOATE 

Crini... 

TĂRGOVEŢUL I 

Tăceţi odată, că-i poznă! 

TĂRGOVEŢUL II 

O să vă luăm la goană! 

TÂRGOVEAŢA I 

Auzit-ai, soro, vorbe! 

TÂRGOVEŢUL III 

Bre! Doar nu ești o icoană? 

TÂRGOVEAŢA II 

Dar nici dumneata un vodă, ca să ne 
batjocorești! 

DASCĂLUL 

Vreţi să citesc mai departe? Nu vreți... 

TOŢI 

Ba da, să citeşti! 

DASCĂLUL 

Frunză verde de negară, 

Decât un domn de ocară, 

Iar boieri mișei și hoți, 

Mai bine la dracu toţi! 

TOŢI 

Mai bine la dracu toţi! Da, da, da! 


Hi, hi, hi! Ha, ha, ha! Hi, hi! Ha, ha! 

TÂRGOVEŢUL I 

Măi! Oare tocmai la dracu?... Să nu fie?... 
Ştii... Mai lasă... 

TÂRGOVEŢUL II 

Ba nu! Nicidecum! La dracu! 

TÂRGOVEŢUL III 

La dracu cei ce ne-apasă! 

TÂRGOVEŢUL I 

Fie și la dracu, totuși... vro vorbă mai cu 
papuci... 

De pildă: la cel cu coadă și cu coarne să te 
duci; 

Se-nţelege că-i tot dracul, dar ocara-i mai 
cioplită... 

DASCĂLUL 

Aș! Cu carne și cu coadă poate să fie ș-o vită! 

Mai bine dar drept la dracu! 

TÂRGOVEŢUL II 

Mai bine, pre legea mea! 

MAI MULTE VOCI 

Ho! Încet! Vine vatavul! 

TÂRGOVEAŢA I 

O să dăm de vreo belea!... 

(Se arată Bașotă, înconjurat de slujitori.) 

DASCĂLUL 


Sosește nenorocitul tocmai când vorbeam de 
vite. 

Se-ntâmplă, zău, câteodată, cimilituri 
potrivite. 

BAȘOTĂ 

Oameni buni! Ce staţi aice? Ce veste? Ce v-aţi 
orpit? 

Cu ce scop?... A! o hârtie! Să vedem, ce s-a 
citit? 

TÂRGOVEŢUL I 

Va fi o carte domnească... 

TÂRGOVEŢUL II 

O cazanie... 

TÂRGOVEŢUL III 

O rugă... 

BAȘOTĂ 

Slujitori! să fiți cu pază, ca nici unul să nu 
fugă... 

Parc-aș fi sigur că-i iarăși vrun cântec 
nerușinat! 

TÂRGOVEŢUL I 

N-aș crede! 

TÂRGOVEŢUL II 

Nu-l mai citește! 

TÂRGOVEŢUL III 

Foarte rău ne-am încurcat... 


BAȘOTĂ 

(apropiindu-se de placard și silabisind: 
„frun... frunză... verde... de negară... de când... 
dom... dom... domnește“... 

Cum? Împotriva domniei? Împotriva 
stăpânirii? 

Și voi toţi sunteţi în gloată părtași ai 
nelegiuirii? 

A! V-am prins, litfe spurcate! Vi-i dragă viaţa 
sau ba? 

Să-mi spună dar adevărul pe cine l-oi întreba! 

(Apucă de piept pe Târgoveţul I.) 

Tu ai o faţă cam proastă: frunte jos, gură 
căscată, 

Semnele cele mai bune de-o inimă 
nestricată... 

Pune dar mâna pe cuget ș-arată-mi, cine l-a 
scris 

Acest cântec ce cutează pe-un vodă să-l ia în 
râs? 

TÂRGOVEŢUL I 

lartă-mă, jupân vătave... măria-ta şi stăpâne... 

Eu nu știu chiar nimicuţă... dar nu-i așa, să 
fiu câine... 

Eu am sosit acușica... Sunt omul cel mai 
smerit... 


Eu nu știu carte, jupâne... Nu eu, altul a 
citit... 

(Răzvan, intrând pe nesimţite, se amestecă în 
gloată.) 

BAȘOTĂ 

A citit? Dar cine-anume? Care dintre toţi! 
Arată! 

TÂRGOVEŢUL I 

(arată la Dascăl) 

Acesta, jupân vătave... 

BAȘOTĂ 

A! Fiinţă blestemată! 

DASCĂLUL 

Da, da! Cam așa, jupâne! Ce să zic? Eu am 
citit, 

Dar nu cu voie vegheată: chiar dumnealor m- 
au poftit... 

Cercetează-i și-i întreabă... Nu sunt eu cel cu 
pricina. 

A citi când nu te lasă, de! a cui să fie vina? 

BAȘOTĂ 

Oameni buni! Acuma dară, ca să văz ce-i de 
făcut, 

Vă mai întreb, cum anume a citit acest 
limbut? 

TÂRGOVEŢUL I 


Curat pe moldovenie... 

TÂRGOVEŢUL II 

Negreșit! Cum se citeşte! 

BAȘOTĂ 

Drace! nu-i aci-ntrebarea. Eu știu că 
moldovenește, 

Dar citit-a oare iute? Fără a se-nvălmășa? 

Resfirat? Limpede? Neted? Repede? 

MAI MULŢI 

Așa! așa! 

BAȘOTĂ 

Așa-i, hoţule!... Ei bine! Acuma ce-mi vei 
răspunde? 

DASCĂLUL 

Hoţ!, Gvwři Gauthu jupâne. Eu nu doresc a 
m-ascunde. 

Citit-am cum este rostul; vezi bine că nu-n 
zadar 

Am tot învăţat la buche. Sunt dascăl! Sunt 
cărturar! 

BAȘOTĂ 

Ticălosule! Cum, Doamne, nu ţi-e greu, nu ti- 
e rușine 

Să-mi spui mie la palavre când vorbeşti 
tocmai cu mine?... 

Eu! eu, vătavul cel mare, mă-nțelegi tu cine-s 


eu? 

Mâna dreaptă a lui hatman, carele la rândul 
său 

Este și el mâna dreaptă a lui vodă... Prin 
urmare, 

Vreau să-ţi spun, cap făr' de crieri! că eu, 
vătavul cel mare, 

N-aș putea citi prea iute ceea ce alții au scris. 

Ș-apoi tu! tu s-o poţi face? Ar fi un lucru de 
râs! 

Un dăscălaș, o nimică, tu să mă-ntreci chiar 
pe mine? 

Aceasta-i peste putinţă! Aceasta nu se 
cuvine!... 

Deci judecata ţi-e scurtă, fiind foarte- 
nvederat 

Că cine-i foarte obraznic este foarte vinovat. 

Tu ai scris cântecul ăsta! Te cunoşti după 
sprânceană: 

Un nas ascuţit de vulpe, o bărbiuţă vicleană, 

Ochi mici și buză subțire... chiar un chip de 
fariseu! 

Vezi că te-am ghicit? Pe mine nu mă-nșeli tu, 
fătul meu!... 

Slujitorilor, luaţi-l! E bun de spânzurătoare! 

RÂZVAN 


Mai staţi! De ce-i așa pripă? Turci, tătari 
sunteți voi oare 

De săriți dintr-o năvală grabnic a ne 
spânzura? 

Jupân vătav, mână dreaptă! Mă rog nu te 
supăra! 

Să fie oare cu cale, în ţara moldovenească, 

A omori pentru-un cântec o ființă 
omenească? 

BAȘOTĂ 

Tigan! Cioară! Faraoane! 

RĂZVAN 

Fie toate cum vei vrea, 

Dar pe bietul om, jupâne, iartă-l, nu-l mai 
spânzura! 

El nu-i faraon, nu-i cioară; e român, îţi este 
frate... 

TÂRGOVEŢII 

Are dreptate ţiganul! Ţiganul are dreptate! 

BAȘOTĂ 

O să-l învăţ eu îndată! Să mă-nfrunte ș-un 
netot? 

Băieți! Pe-amândoi luaţi-i! Spânzuraţi-i bot la 
bot! 

RĂZVAN 

Zău? Ce spui? Așa-i povestea? De minune! 


Foarte bine... 

Atunci lăsaţi-l pe dascăl și luaţi-mă pe mine; 

El nu-i vinovat, sărmanul; cântecul făcut-am 
eu; 

L-am scris, l-am lipit, şi pace! De nu-i bun, 
îmi pare rău... 

Ce priviți aşa la mine? Doară nu-s o arătare... 

MAI MULTI 

Tu ai scris? 

RĂZVAN 

Chiar eu, fireşte. 

BAŞOTĂ 

Lucru vrednic de mirare, 

Un țigan să scrie stihuri, n-aş fi crezut-o... Ce- 
i drept, 

Mutra-i oarecum arată suflet ager și deștept... 

Vrea să zică, ş-acea doină din săptămâna 
trecută?... 

RĂZVAN 

Foaie verde magheran, 

Logofătul e viclean... 

Da, da, jupâne vătave! Tot de mine e făcută... 

TOŢI 

Bre! 

BAȘOTĂ 

Ciudat! Să ştie carte o jivină de ţigan! 


RĂZVAN 

Ba poate că-ntrec, jupâne, pe mulți boieri din 
divan... 

BAȘOTĂ 

Slujitori! lăsaţi pe dascăl, măcar că eu cu 
arcanul 

Pe toţi dascălii i-aș prinde ș-aş spânzura cu 
toptanul; 

Căci ei răzvrătesc norodul, ei învață pe cei 
mulți 

C-ar trebui ca boierii să umble goi și desculți; 

Și chiar ăst ţigan n-ar merge astăzi la 
spânzurătoare 

De n-ar fi fost nici un dascăl ca să-l pună la 
scrisoare... 

Cată dar, dascăle, cată! Scăpat-ai cum ai 
scăpat, 

Dar păzește-te de dracul, c-o să dai de vrun 
păcat!... 

Acuma tu, faraoane, răspunde-mi doar 
docamdată, 

De ce te-apuci tu d-o treabă poprită și 
neiertată? 

O faci oare de la tine? sau cineva ţi-o fi spus? 

RĂZVAN 

Apoi de, jupâne vatave, Stan e jos și Oprea-i 


sus! 

Dumneata mereu ne spânzuri, ș-astfel trăieşti 
boierește; 

Eu fac doine și doinițe, ca să-mi petrec 
țigănește; 

Fiecare cu ce poate!... Nu-i dat dreptul 
orișicui 

Să pună-n ștreang omenirea în mijlocul 
târgului!... 

Ș-apoi acest drept, jupâne, dacă mi s-ar da și 
mie, 

Eu n-aş omor nici unul, ca să pot ierta o 
mie. 

BAȘOTĂ 

(Surâzând) 

Șiret ţigan!... Dar nu-i lesne a scăpa pe-un 
osândit! 

Fapta ce tu ai făcut-o e un lucru de gândit. 

A necinsti cârmuirea, a batjocori divanul, 

Poate numai doară vodă, sau măria-sa 
sultanul... 

Totuși, dragul meu, o lege, un vechi și sfânt 
obicei 

Te-ar scoate din gura morții... Eşti însurat, 
sau holtei! 

RĂZVAN 


Ba nu-s însurat, jupâne... 

BAȘOTĂ 

Mare noroc! Eşti ferice! 

Ai putea să scapi cu zile... În pravila ţării zice 

Cum că de-osândă se iartă pe cine-l ia de 
bărbat 

O copilă, o fecioară, un suflet nevinovat... 

Așa-i obiceiul nostru, datina cea 
strămoșească. 

Acuma rămâne numai vro fată să se 
găsească... 

(Către târgoveţe) 

Printre voi nu este oare? 

FATA I 

Sunt eu. 

FATA II 

Și eu. 

BAȘOTĂ 

Minunat! 

Două fete cumsecade? Nu-i așa? De măritat? 

FATA I 

Negreşit! 

FATA II 

Fără-ndoială! 

BAȘOTĂ 

Prea bine. Spuenţi-mi, dară, 


Care dintre voi, de milă, nu va lăsa ca să 
piară 

De-o caznă foarte cumplită acest băiat 
priceput? 

Însuși eu voi face nunta, după cum am mai 
făcut. 

M-eţi fi ciraci... 

FATA I 

lertăciune! Eu una nu vreau, jupâne!... 

Un bărbat ţigan! O, Doamne!... Cum se 
poate!... E ruşine! 

FATA II 

Și nici eu!... Ferească Sfântul!... Mai bine foc 
şi potop! 

S-ajung de povestea lumii? Eu, fată de 
potropop? 

RĂZVAN 

Așa-i? Atunci de ce dară ieșit-aţi voi 
amândouă, 

Răsărind în sus deodată, ca ciupercile când 
plouă, 

Ca să ne cântați cu ison că sunteți de măritat! 

FATA I 

De ce!... lată!... Să se știe!... Fata II Ce ţigan 
nerușinat! 

RĂZVAN 


Măi! Le-aţi auzit cu toţii de la mic și pân'la 
mare! 

Astfel dar, de-acu-nainte, veţi şti bine fiecare, 

Spunând-o-n toată Moldova, spre știința 
tuturor 

că cine sunt dumnealor! 

Mirese de porunceală ce-ar vrea bărbaţi să-și 
găsească... 

lar dumneaei mai cu seamă, o fată 
potropopească! 

(Toţi râd în hohote.) 

SBIEREA 

(intrând) 

Ce oameni lipsiți de minte! Să râză chiar de 
prisos: 

Și fără nici o dobândă, și fără nici un folos. 

RĂZVAN 

Ai văzut, jupân vătave, că nu-i nici o fată-n 
lume 

Ca să nu se înfioare când aude de-al meu 
nume... 

Frumoasă-i legea străbună, ce iartă pe-un 
vinovat 

Dacă poate să-l iubească un înger fără păcat; 

Frumoasă-i legea străbună care pricepe c-o 
ceaţă 


Se pierde când o răzbate o rază de dimineaţă; 

Frumoasă-i legea străbună care crede că nu-i 
rău 

Alesul unei fiinţe curate ca Dumnezeu!... 

Frumoasă-i legea străbună... dar dânsa nu-i 
pentru mine, 

Precum într-o florărie nu-i loc unui mărăcine, 

Precum într-o sărbătoare nu-i loc unui 
cerșitor, 

Precum în zvonul de râsuri nu-i loc plânsului 
de dor; 

Căci numai cerul primește, sub streașina-i 
milostivă, 

Scai şi floare, catifeaua și sucmanul 
dopotrivă!... 

Eu ţigan! eu... o, jupâne! Decât vai, decât 
amar, 

Mai dulce-i spânzurătoarea! Nu mai aștepta-n 
zadar!... 

(În acest interval Sbierea, zărind capătul 
pungii ieșit din cămașa lui Răzvan, se pipăie cu- 
ngrijire la chimir.) 

BAȘOTĂ 

Pentru cea dintâi greșeală, moartea 
ştreangului e mare... 

Slujitori, acum dodată... duceţi-mi-l la- 


nchisoare. 

SBIEREA 

(smulgând punga din sânul lui Răzvan) 

Sacul meu, jupân vătave! Iată-l, săculețul 
meu! 

(Se pune a număra banii.) 

BAȘOTĂ 

Cum? Așa să fie oare? L-ai furat? Tu? 

RĂZVAN 

Ba nu eu. 

TÂRGOVEŢUL I 

Ţiganul la mal se-neacă! 

TÂRGOVEŢUL II 

Ţiganul își dete-n petec! 

TÂRGOVEŢUL III 

Zi că-i un ţigan, și pace! 

TÂRGOVEȚELE 

Un ticălos! Un besmetec! 

SBIEREA 

Fost-au douăzeci de galbeni... Numai 
nouăspreci mai sânt!... 

Unde-i unui? unul? unul?... Daţi-mi-l de sub 
pământ! 

BAȘOTĂ 

Unde-i galbănul, ţigane? 

SBIEREA 


Un gălbănaș, rupt din soare, 

Strălucitor, fără gaură, ferecat... M-auzi tu 
oare? 

BAȘOTĂ 

De ce nu răspunzi, ţigane? 

SBIEREA 

De ce mă nenorocești? 

RĂZVAN 

Apoi de!... artă, jupâne... Galbănu-ţi nu-l mai 
găsești... 

În locu-i va fi o pâine într-o colibă săracă... 

SBIEREA 

Eu nu te-nțeleg! Eu nu știu!... Scoate-mi-l din 
piatră seacă! 

BAȘOTĂ 

Ţiganul e prea obraznic. Am fost cu dânsul 
prea blând. 

Slujitorilor, luaţi-l! Spânzuraţi-l mai curând! 

SBIEREA 

(apucând pe Bașotă de mână) 

Mai stai, jupâne vătave! Nu te grăbi! Mai 
așteaptă... 

Spânzură-l, dar mai-nainte fă-mi o judecată 
dreaptă. 

BAȘOTĂ 

Ciudat, boierule dragă! Apoi ce-ţi pot face 


eu? 

SBIEREA 

Cum ce? Vreau sfânta dreptate!... Cum ce? 
Dă-mi galbănul meu!... 

Uitat-ai pravila ţării? obicei? canoane? 
lege?... 

DASCĂLUL 

În ce guri încape legea! 

SBIEREA 

În gura mea, se-nţelege!... 

Ascultă, jupân vătave... Nu mă lăsa 
păgubaș!... 

Sau țiganul să-mi întoarcă acel galbăn... 
gălbănaș... 

Ori de nu, atunci, jupâne, stăpânul să mi-l 
plătească... 

Astfel este obiceiul, pravila moldovenească... 

BAȘOTĂ 

Al cui ești tu, măi ţigane? Cine e stăpânul 
tău? 

RĂZVAN 

Sunt ţigan iertat, jupâne: ţiganul lui 
Dumnezeu! 

SBIEREA 

Iertat? cu atât mai bine! Dup-a legii glăsuire, 

Băiatul mi se cuvine în loc de despăgubire, 


Așa-i jupâne vătave!... Pravila zice curat: 

Furul să se dea acelui de la care a furat. 

Dă-mi-l rob. 

RĂZVAN 

Eu rob? 

SBIEREA 

Vezi bine! 

BAȘOTĂ 

Adecă, oricum să fie, 

Vrei, boierule, să-l capeţi jidovește în robie. 

Ştii c-un ţigan, chiar de laie, se plătește 
orișicând 

Peste douăzeci de taleri, pe când ăsta nu-i de 
rând: 

E frumos și știe carte... 

SBIEREA 

Ştie carte? 

BAȘOTĂ 

Foarte bine. 

SBIEREA 

Tocmai așa rob îmi trebui. Este tocmai pentru 
mine. 

Îmi va ţine catastişe, socoteli şi daraveri. 

Dă-mi-l după legea ţării... 

DASCĂLUL 

Cea făcută de boieri! 


SBIEREA 

Nu știu de cine-i făcută, dar știu că-i foarte cu 
cale. 

BAȘOTĂ 

Atuncea se schimbă treaba... Să-ţi spui verde 
dumitale 

C-aș avea și eu nevoie de-un țigan așa de rar, 

Cam cutezător, cam țanțoş, dar deștept și 
cărturar. 

Nu-nţeleg, nu pot pricepe și nu vreau ca el să 
fie 

Bună pradă pentru altul pe când îmi place și 
mie... 

Deci, ia-ţi galbănul din parte-mi, iar eu pe 
țigan mi-l iau. 

SBIEREA 

Nu, jupâne! Niciodată! nu, nu, nu! Nu vreau! 
Nu vreau!... 

Vinovatul să-mi plătească! Nu altul! Nu 
orişicare! 

BAȘOTĂ 

Boierule! Știi prea bine, cine-i vătavul cel 
mare!... 

SBIEREA 

Dec! şi eu la visterie fost-am ftori-cămăraș! 

BAȘOTĂ 


Boierule! Află dară că postelnicul mi-e naș... 

SBIEREA 

Dar apoi și eu, jupâne, cu logofătul sunt 
rudă... 

BAȘOTĂ 

Boierule! Nu m-aprinde!... Mă faci să plesnesc 
de ciudă!... 

SBIEREA 

Plesneşte. Eu nu te-mpiedec... Dar țiganu-i tot 
al meu!... 

BAȘOTĂ 

Boierule! Taci din gură, căci mă jur că eu... 
eu... eu... 

RĂZVAN 

(către popor) 

Câinii osul ca s-apuce, corbii stârvul ca să- 
mpartă, 

Boierii ca să robească, unii cu alții se 
ceartă!... 

TÂRGOVEŢUL I 

Se-nțelege! 

TOŢI 

Așa este! 

SBIEREA 

Îi vezi, jupâne vătav! 

Taie-i pe toți! Nimicește mojicimea cu nărav! 


Dar pe ţigan dă-mi-l mie. 

RĂZVAN 

Staţi, boieri! Vorba-i degeabă! 

Nu me-ţi robi voi pe mine! Nu me-ţi robi! 
Mai degrabă 

Veţi pune-n lanţuri furtuna, cu tunete și cu 
ploi, 

Decât s-ajung eu vrodată rob la unul dintre 
voi!... 

Jupâne! Eu cer osânda. Spânzurătoarea m- 
așteaptă. 

Mi-am bătut joc de domnie: e cea mai 
groaznică faptă!... 

Cineva poate să râză de sfinţi și de 
Dumnezeu, 

Dar de vodă, nu... Ei, bine! Dă-mi, jupâne, 
ştreangul meu! 

BAȘOTĂ 

Slujitorilor! Luaţi-l!... Ba nu!... 

(lui Sbierea la o parte) Boierule dragă, 

Uită cearta, căci, pe cinste, am glumit, a fost 
o șagă, 

Un nimic. Dumneata, frate, cu logofătul ești 
neam, 

Și chiar la logofeţie eu o judecată am 

Cu niște răzași... Un petec... Nu-i tocmai o 


treabă mare... 

Mă-nţelegi... Să fim prieteni... O pricină de 
hotare... 

(Se strâng de mâini cu căldură.) 

RĂZVAN 

Ce mai așteptați voi dară? Ce staţi? Ce vă mai 
gândiţi?... 

Călăi ce pe robi ucideţi, pe cei slobozi îi 
robiţi! 

TOŢI 

Are dreptate ţiganul! Țiganul are dreptate! 

BAȘOTĂ 

Slujitori! Daţi-mi afară toate gurile căscate! 

(Slujitorii gonesc poporul, care se depărtează 
cu nemulțumire.) 

TÂRGOVEŢUL I 

Lasă-mă, jupân vătave, să văz cioroi 
spânzurat! 

CEILALȚI 

Şi eu! și eul... 

BAȘOTĂ 

Ba la naiba! 

SBIEREA 

Afară de la mezat! 

BAȘOTĂ 

Aşa-i! Acum suntem singuri! Nimeni nu-mi 


mai stă la spate 

Ca să strige că-i cu cale sau că nu este 
dreptate... 

Slujitorilor, la lucru!... Apucaţi-l pe ţigan! 

RĂZVAN 

(lăsându-se în măinile slujitorilor) 

Mă dau eu singur, jupâne. 

BAȘOTĂ 

Treaba merge găitan. 

Legaţi-mi-l și duceți-l... 

RĂZVAN 

Întins la spânzurătoare! 

Omul om, să fie slobod; decăt rob, mai bine 
moare; 

Ș-apoi moartea-i înviere pentru cel disprețuit! 

SBIEREA 

Aleu! Vorbește-ntr-aiurea... Necum să fi- 
nnebunit!... 

BAȘOTĂ 

Prietene! Ia-ţi țiganul, și nu uita mai cu samă 

Pricina cea de hotare... 

RĂZVAN 

(zbuciumându-se cu desperare) Unde ești, o! 
mamă! mamă! 


CÂNTUL II - RĂZBUNAREA 


„Tiganul şi clăcașul Au fost gândirea mea; 
Stăpânul, arendașul Și legea lor cea grea...“ 

C. Bolliac 

FEŢELE: 

RĂZVAN, căpitan de haiduci 

RĂZAȘUL 

VULPOI 

VĂSCAN GANEA, boier 

VIDRA, nepoata vornicului Moţoc 

SBIEREA 

ceauși de haiduci 

MOȘ TĂNASE 

HOŢUL I 

HOȚUL II 

HOTUL III 

CIOBANUL 

HAIDUCI 

Un crâng în codul Orheiului în Basarabia. În 
fund, un părău. Mai încoace, un trunchi 


răsturnat. În laturi, stânci. 

HOŢUL I 

Ian să-mi spuneţi, ce să facem ca să mai 
scurtăm din vreme? 

HOȚUL II 

Face-vom ce face frunza când prin codru 
vântul geme; 

Ori vom face ca izvorul, când aruncă spuma 
lui, 

Scăpărând argint din undă, pe verdeaţa 
crângului; 

Sau să facem ca securea, când fieru-n copaci 
lovește, 

Iar copaciul nu se lasă, luptându-se 
bărbătește; 

Frunza, securea, izvorul, toate ne cântă cu 
dor: 

Să cântăm și noi ca frunză, ca secure, ca 
izvor! 

HOTUL III 

Cântecul să fie freamăt, troscot, șoaptâ, toate- 
ntr-una; 

Blând ca sărutarea mumei, crunt și groaznic 
ca furtuna! 

HOŢUL I 

Să cânte Răzașul dară! 


RĂZAȘUL 

(oftând) De ce nu, de-aș avea cui, 

Ștergându-mi plânsul cu plânsul, cum se 
scoate cui prin cui!... 

Dar ce zic! Nu sunt eu numai care suferă și 
plânge; 

N-oi fi singur eu în care doina-mi cugetul va 
frânge; 

Tot ca mine varsă lacrimi, despuiaţi și 
nevoiași, 

Toţi acei ce-n ţara noastră se mândresc a fi 
răzași, 

Păstrând, ca o moaște sfântă, hrisoave, 
peceţi, urice 

Putrezite de vechime și-n cari cu fală se zice 

Că, scăldându-se în sânge, moșii și strămoșii 
lor 

Au câştigat ca răsplată câte-o brazdă de 
ogor!... 

Tune, fulgere, trăsnească, cu potopul și 
pojarul! 

Mult mare mi-este mânia! Mi-este mare mult 
amarul! 

HOŢUL I 

Eu am auzit, bădiţă, c-adecă și la munteni 

Ar fi răzași ca ş-ai noștri, numiţi acolo 


moșneni... 

HOȚUL II 

Sunt şi-n Ardeal, măi fârtate; ba și-n Ţara 
Ungurească; 

Le zice chineji, dar este chiar o breaslă 
răzăşească. 

RĂZAȘUL 

Apoi oriunde să fie, tot o soartă, tot un drac! 

Tot vecinii mi-i înșeală, tot vecinii mi-i 
dezbrac; 

Vecini de cei cu putere, cu căftane daurite, 

Numai fir, numai mătasă, numai cu samur 
blănite; 

Vecini dintr-aceia care, c-o-mbrâncire, c-un 
cuvânt, 

Satul întreg plin de viaţă mi-l prefac într-un 
mormânt! 

Vecini dintre cari acuma, de-i văz în cale-mi, 
îi spintec, 

Și hohotesc spintecându-i... 

HOTUL III 

Dar tu ai uitat de cântec. 

RĂZAȘUL 

Ba n-am uitat. Vrut-am numai sângele-mi să-l 
pui în joc, 

Ș-astfel, pomenind trecutul, să pot cânta mai 


cu foc. 
(Îşi drege glasul, își apasă cuşma pe frunte și 
cântă.) Frunză verde de sălcie, 
Bat-o scârba răzăşie! 
Eu credeam că-i boierie, 
Şi-i curată calicie! 
Ani întregi m-am judecat, 
Sănătatea mi-am mâncat, 
Și nimic n-am câștigat. 
Eu umblam la judecată, 
Copiii-mi plângeau pe vatră, 
Nevasta-mi era uitată! 
Dar acuma Dumnezeu 
A făcut pe gândul meu, 
Ca să-mi mai răzbun şi eu! 
Pentru dalba haiducie 
Pentru mândra voinicie, 
M-am lăsat de răzășie, 
Ș-am ales judecători 
Cei stejari nestrâmbători, 
Ca să-mi fie frăţiori! 
TOŢI 
Numai codrulețul drag 
Dă dreptate la sărac! 
Numai arcul după spate 
Dă săracului drepatate! 


HOȚUL I 

Zi, Răzașule,-nainte! Zi-nainte! Nu mai sta! 

Că să știu că piere lumea, tot cu drag te-aș 
asculta! 

HOȚUL II 

Zi-nainte! Zi-nainte! Să te-auză sfântul soare! 

HOȚUL III 

Uf, uf, uf! Rău mă frământă! Mi-e și cald, mi- 
e și răcoare! 

RĂZAȘUL 

(ia arcul în mână și cântă) 

Frunză verde lemn sucit, 

Și de când m-am haiducit, 

Dragu-mi-i drumul cotit 

Și de umbr-acoperit. 

Când văz pe ciocoi viind, 

Mă fac broască la pământ, 

Îmi așez săgeata-n vânt 

Și mi-l iau la căutare, 

De la cap pân! la picioare, 

Fără ah, fără cruţare! 

Și chitesc, și socotesc, 

Și cuget, și mă gândesc, 

Pe unde să-l nemeresc: 

La retezul părului, 

Din dosul ișlicului, 


Unde-i greu ciocoiului! 

TOŢI 

Las' să moară ca un câine, 

Că mult te-a căznit pe tine! 

Las' să moară ca o fiară, 

Că mult geme biata ţară!... 

(Se arată, trecând puntea părăului, Ganea și 
Ciobanul.) 

HOȚUL I 

Un boier aice-n codru! 

CEILALȚI 

(apucând armele) 

Un căftan... Suntem trădaţi! 

CIOBANUL 

Liniștiţi-vă, că doară ne cunoaștem, măi 
fârtaţi! 

Eu vi-l aduc pe credinţă: eu vi-s chezaș și 
povaţă; 

Voi aveţi lipsă de galbeni, el are lipsă de 
braţă... 

GANEA 

Care-i căpitanul vostru? 

RĂZVAN 

(ieşind dintre tufe) 

Ce-ţi trebuie? Ce poftești? 

GANEA 


Pe căpitan... 

RĂZVAN 

Căpitanul?... sunt eu; dar tu cine ești? 

GANEA 

Dumneata? Să fie oare? Sabia cea de văpaie, 

De care tremură ţara? 

RĂZVAN 

Numai pe cei răi îi taie. 

GANEA 

Dumneata Răzvan? 

RĂZVAN 

Ei bine, ştii acuma cine-s eu; 

Spune-mi dar și tu, jupâne, cum se cheamă 
ciocul tău? 

GANEA 

Nu-i vorba de nume... 

CIOBANUL 

Lasă! ţi-oi spune eu, căpitane, 

Din botez Văscan îi zice, iar după poreclă 
Gane: 

Feciorul lui Osip Gane, ce fusese căminar... 

GANEA 

Eu n-am venit în pădure ca să vorbim în 
zadar. 

Lucrul care mă zorește trebui isprăvit 
îndată... 


Nu-ncape nici o zăbavă... Află că iubesc o 
fată... 

RĂZVAN 

Atunci du-te la vrun popă dintre cei ce pentr- 
un zlot 

Cunună soră cu frate şi mătușă cu nepot! 

N-ai ce căta pe la mine, 

Preoţit de cruda soarte 

Ca să cunun alde tine 

Numai cu duhul de moarte! 

Așadar pleacă, jupâne; pleacă, vesel c-ai 
scăpat... 

Însă de-ai venit aice cu vrun scop înveninat... 

(Pune mâna pe pumnal.) 

CIOBANUL 

Nu-l speria, căpitane... Boierii sunt slabi la 
fire: 

Braţul, haina, mintea, faţa, inima, totu-i 
subţire. 

RĂZVAN 

Urmează-ţi vorba, jupâne. Te-ascult... 

GANEA 

Apoi îţi spuneam 

C-am îndrăgit pe-oarecine, firește fată de 
neam; 

Din nenorocire, totuși, ea n-are mamă, nici 


tată, 

Ș-unchiu-său vrea să-i răpească moștenirea 
cea bogată, 

Luându-și de gând s-o-nchiză călugăriță la 
schit!... 

O faptă nelegiuită! Un lucru nepilduit! 

RĂZVAN 

Sărmana?... Dar zestrea-i mare?... 

CIOBANUL 

Avuţii nenumărate!... 

RĂZVAN 

Sărmana!... Mori după dânsa? 

GANEA 

(dând lui Răzvan o pungă) 

lată trei sute de galbeni. Alţi trei sute, 
negreșit, 

O să-ți aducă ciobanul, după lucrul săvârșit... 

RĂZVAN 

Cum o cheamă pe sărmana?... Pe iubita cea 
bogată? 

GANEA 

Nu-i vorbă... 

CIOBANUL 

O cheamă Vidra... Știi?... A lui Moţoc 
nepoată... 

Şi cin-oare n-o cunoaște! 


RĂZVAN 

Da! Am auzit și eu... 

HOȚUL II 

Un fătoi ce călăreşte și-mpușcă chiar ca un 
zmeu. 

Într-o zi am întâlnit-o alergând la vânătoare... 

E voinică, n-am ce zice! Şi-i frumoasă ca o 
floare... 

RĂZAȘUL 

Știut! După ce-i din osul acelui vornic Moţoc, 

De care Moldova-ntreagă mi se temea ca de 
foc! 

GANEA 

Căpitane! Noi în vorbe pierdem vremea fără 
treabă... 

RĂZVAN 

Se-nţelege! Tu ai sete s-apuci zestrea mai în 
grabă... 

Spune-mi însă mai-nainte, pentru banii ce ne- 
ai dat, 

Ce fel de marfă anume să-ţi dea codru- 
ntunecat? 

GANEA 

Chiar acuma, căpitane, zece călărași în silă 

Târăsc la călugărie pe nefericea copilă... 

Mănăstirea nu-i departe... S-o smulgi din 


mâinile lor... 

Dă-mi-o mie... 

RĂZVAN 

Te iubește? 

CIOBANUL 

Aşa! Nu-i ceva ușor! 

Vidra-i o fată semeaţă, bâcsită cu fudulie, 

Care n-o să bage-n samă nici chiar pe sfântul 
Ilie!... 

Să iubească pe jupânul? Dec! Să-și pună 
pofta-n cui... 

Boierul știu c-o iubește, dar nu ea pe 
dumnealui... 

GANEA 

După cununie, lasă! și iubirea o să vie... 

Dar grăbeşte, căpitane... 

RĂZVAN 

Aşa-i! După cununie! 

Adevărat. Eu uitasem c-asta-i legea pe la voi: 

Numai zestrea înainte, iar iubirea mai apoi!... 

Mai apoi? ba nu! iubirea nu mai vine 
niciodată, 

Unde dintre două inimi, una-i boarfă 
cumpărată!... 

Dar, mai în sfârșit, ce-mi pasă!... 

CIOBANUL 


Curat așa zic și eu: 

De nu se iubesc boierii, pentru dânșii e mai 
rău. 

RĂZVAN 

Băieți! Mergeţi cu jupânul. Aţi auzit ce 
poftește. 

Simbria-i destul de bună: faceţi treaba 
voinicește... 

CIOBANUL 

Sănătate, căpitane!... 

GANEA 

Niciodată n-oi uita 

Slujbulița cea frumoasă ce-o mi-i face 
dumneata, 

Și-ţi făgăduiesc pe cinste că dacă din 
întâmplare 

Vei fi prins de cărmuire, te scap eu din 
supărare: 

Sunt cumnat cu părcălabul, iar vornicii 
amândoi 

Mi-s cam rude de departe... 

RĂZVAN 

Ciocoii sunt tot ciocoi! 

(Către Răzașul, care vrea să plece cu ceilalți.) 

Răzașule! mai așteaptă... 

RĂZAȘUL 


Poruncește! 

RĂZVAN 

(luându-l deoparte) 

Cată bine. 

De-i pricepe că miroasă... 

RĂZAȘUL 

A trădare? Las' pe mine! 

RĂZVAN 

Dar nu v-atingeţi de Vidra... E femeie. 

RĂZAȘUL 

Chiar să vrei, 

Răzașul nu se pogoară la bătaie cu femei! 

(Ganea, Ciobanul și haiducii ies.) 

RĂZVAN 

Femeie! Precum pojarul se naște dintr-o 
scânteie, 

Așa m-aprinde pe mine ciudata vorbă: 
femeie!... 

Femeie! De când pe dânsa o făcuse 
Dumnezeu, 

El nu mai face nimica, fermecat de lucrul său, 

Și privind cu mulțumire la lumea cea 
zâmbitoare, 

Zice: eu sunt rădăcină, dar femeia este 
floare!... 

Femeie!... Și totuși, omul, de lăcomie târât, 


Iubește nu pe femeie, ci auru-i cântărit!... 

Pentru dânsul e femeie moșia cea măsurată, 

O sculă preţeluită sau o pungă numărată!... 

(Se aude afară glas strigând: „Răzvan! 
Răzvan!!“) 

Mă cheamă?... Cine să fie?... 

TĂNASE 

(arătându-se dintr-o parte) 

A! Iată că te-am găsit! 

RĂZVAN 

Stăi! Tu ești... Mi-aduc aminte... Eşti acel 
nenorocit 

Carele la Iași pe poduri oboseai strigând 
„jupâne“, 

Pân' să capeţi o lescaie sau o fărâmă de 
pâine!... 

Te cunosc, deși de-atuncea trecut-a un veac 
întreg: 

Trei ani cumpliți de robie... 

TĂNASE 

Robie? Nu te-nțeleg! 

Te știam slobod, băiete; sprinten ca o 
rândunică; 

Bătându-ţi joc de necazuri... Zău! nu mai 
pricep nimică... 

RĂZVAN 


Da! O robie de spaimă, cum numai duhul cel 
rău, 

De-ar putea să biruiască, ar robi pe 
Dumnezeu! 

Fost-am șerb, fost-am în lanţuri, ș-acum 
inima-mi suspină 

Întâlnindu-te pe tine, căci tu, tu ai fost 
pricină!... 

TĂNASE 

Eu? 

RĂZVAN 

Tu, moșule! Tu singur! Asta-n veci eu n-oi 
uita... 

Ș-apoi iată-mă-s în codru, haiducind din vina 
ta; 

Și mâini, de-mi va fi ursita să mor pe 
spânzurătoare, 

Ţi-o voi datora tot ție... 

TĂNASE 

(făcând semnul crucii) 

Poznă!... Nu glumești tu oare?... 

Să ştiu c-aşa-i adevărul, o clipă n-aș zăbovi, 

Dându-ţi pieptul meu drept ţintă, să te 
poftesc a lovi... 

RĂZVAN 

Tu! da, tu ești o unealtă a puterii fără nume, 


Care ţese nevăzută toate lucrurile-n lume, 

Astfel c-ades muritorul, bun ca blândul 
mielușel, 

Face rele peste rele, făr' s-o știe singur el!... 

TĂNASE 

Dar ce spui?... 

RĂZVAN 

Ţi-aduci aminte nenorocita de pungă, 

Din care luași un galbăn, zicându-mi c-o să-ți 
ajungă, 

Că sunt mulți sărmani în ţară, că nu-ţi place 
de prisos, 

Pe când se zbuciumă fraţii, simțind cuțitul la 
0S?... 

Moşule! Făcând aceasta, puteai să prevezi tu 
oare 

C-o să mă cufunzi pe mine în robia- 
ngrozitoare?... 

Fi bine! căzut în fiare pentr-un galbăn ce-a 
lipsit, 

De primeai tu punga-întreagă, eu scăpam 
nepedepsit!... 

Ha, ha, ha! Ş-apoi mai strige căpăţânile- 
nțelepte 

C-omul știe tot ce face, știe tot ce-o să-l 
aştepte, 


Uitând c-un flutur de seară, ce trece repede-n 
zbor, 

Este-n stare să răstoarne toată prevederea 
lor!... 

O faptă cât de frumoasă, ca o floare cu 
otravă, 

Tăinuiește câteodată pieirea cea mai 
grozavă!... 

În sfârșit, tu eşti pricină!... 

TĂNASE 

Dar de ce, copilul meu, 

Să nu mă vestești în clipă, lăsându-mă-n locul 
tău 

Însuși eu să-ncarc robia pe cărunteţele mele, 

Și scăpându-te pe tine, să port lanțuri cât de 
grele?... 

Un ţigan ce miluieşte pe-un neputincios 
bătrân, 

Zică tot ce-i place lumea, este chiar ca ș-un 
român... 

RĂZVAN 

Haide! Ce-a fost se trecuse... Spune-mi 
acuma, iubite, 

De ce-ţi târăști tu la codru oasele cele- 
nvechite? 

Cum de ţi-ai lăsat copiii? 


TĂNASE 

Ba copiii m-au lăsat. 

RĂZVAN 

Te-au lăsat? Nu-mi vine a crede!... 

TĂNASE 

Săracii au răposat. 

În ţara noastră cea mare și bogată, măi 
băiete, 

Sunt români ce pier de foame! Sunt români 
ce mor de sete!... 

Astfel în toată Moldova, păcătosului Tănas 

Nici un sprijin, nici un razăm, nici un scut n-a 
mai rămas, 

Decât numai să-și însemne pieptul cu cea 
sfântă cruce 

Și zicându-și „Doamne-ajută 
codrului s-apuce; 

Căci de-o bucată de vreme, cerșitorind pe 
meidan, 

Auzeam mereu tot vorbe de căpitanul 
Răzvan... 

RĂZVAN 

Cum? La lași?... 

TĂNASE 

La lași, băiete, se vorbește despre tine 

Felurite verzi ș-uscate, câte nici în cap nu-ți 


ee 


m calea 


vine! 

Unii te laudă foarte, ca pe-un strălucit viteaz; 

Alţii, adică boierii, te sfășie cu năcaz; 

Iar ţiganii tăi... iertare! O să-mi pui lacăt la 
limbă, 

C-alta orice i-aş mai face, degeaba! tot nu se 
schimbă!... 

RĂZVAN 

Zi, moșule! Zi-nainte... Eu nu mă supăr de 
loc. 

TĂNASE 

Ei bine, ţiganii zbiară că tu ești al lor proroc: 

Tu o să-i scoţi din cătușe, tu o să-i speli din 
păcate, 

În tine-i toată nădejdea, fără tine nu-i 
dreptate; 

O nebună de ţigancă le-a spus c-a visat prin 
somn 

Că tu o s-ajungi odată nu numai jude, ci 
domn!... 

RĂZVAN 

Ciudat! 

TĂNASE 

O blestemăţie! Auzi cine să domnească! 

Însuși dracul nu croiește minciună mai 
țigănească. 


Dar nu-i vorba de ţigancă... Apoi precum îţi 
spusei, 

Rămâind singur în lume, fără copilașii mei, 

Fără milă și-ndurare, fără căpătâi și vatră, 

Mai rău decât chiar ţiganii ce colindează cu 
şatră, 

M-am pus pe gânduri, băiete; gânditu-m-am, 
răzgândit, 

Ș-acum iată-mă-s aicea, bucuros că te-am 
găsit... 

M-am bătut cu multe litfe, care de care mai 
rele, 

Ba leși, ba păgâni, ba unguri, ba frânci de-ai 
lui Despot. 

Și ce-am învăţat atuncea n-am uitat încă de 
tot... 

Mă vezi prăpădit, dar altfel această mână 
secată 

Tot ar mai putea trimite dușmanului o 
săgeată... 

Decât să mor în orașe de cruzimea celor răi, 

Mai bine voi în pădure prin mine să piară 
eil... 

O ființă cât de slabă sporește când își 
răzbună. 

Încearcă-mă şi pe mine... Sunt haiduc și pace 


bună! 

RĂZVAN 

Aşa te vreau, moș Tănase! Ş-o să vezi peste 
puţin 

C-orașu-i o lighioană și numai codru-i 
creştin... 

În oraș totu-i robie; cel mai mic și cel mai 
mare, 

Toţi ca unul poartă lanţuri, toţi ca unul gem 
în fiare; 

Fiecare slugăreşte, şi nici unul nu-i stăpân; 

Însuși domnul cu ruşine pleacă fruntea la 
păgân!... 

Pe când aicea stejarul lîngă buruiană crește, 

Dar fie cât de puternic, el pe dânsa n-o 
robește; 

Iar sălbatecele fiare, ce flămânde rătăcesc, 

Omoară sărmana jertfă pe care mi-o 
nemeresc, 

Dar n-o-njugă cu năpaste, ca fiara cea 
omenească, 

Care prada-i n-o ucide şi n-o iartă să 
trăiască... 

În oraş totul se-ngroapă și putrezește de viu 

În locuinţa-i îngustă şi rece ca un sicriu, 

Unde suflarea se curmă, unde văzduhul 


lipsește, 

Unde cărămidă, lespezi, lut și piatră te- 
nvălește; 

Pe când aicea verdeaţa ne ţine loc de păreţi, 

Ne-acopere numai frunza și numai cerul 
măreț, 

Iar jos s-așterne covorul, văpsit cu mii de 
văpsele, 

Ce singură firea-l ţese din ierburi și 
floricele!... 

Lumea totuși de departe ne numește cu fiori 

Ucigași, împușcă-n-lună, hoţi, tâlhari, 
omorâtori... 

O, nu, moșule! Nu crede! Așa fost-a totdauna 

Că de cel gonit se leagă clevetirea și 
minciuna, 

Precum mușchiul se lăţește pe-un copaci pe 
care-l tai, 

Și nu-l lasă pân' ce viermii nu-l prefac în 
putregai! 

Săracul țăran ce-şi pierde vitișoarele sau 
plugul, 

Robul osândit ce fuge, blăstemând biciul și 
jugul, 

Toţi cei slabi, izbiţi de soartă, de nevoi 
înconjurați, 


Află-n codru mângâiere și ne dau nume de 
fraţi. 

Când priveşti Moldova-ntreagă părăsită-n jaf 
și-n silă, 

Pe cei buni în neputinţă, pe cei răi fără de 
milă, 

Veneticul și păgânul, cel de neam și cel 
bogat, 

Numai ei având dreptate și la vodă și la sfat, 

Căciuliți de toată lumea, fără grijă de 
nimică... 

O! atunce-ţi pare bine când deodată se ridică 

Spaima de haiduci în ţară, născuţi din al ţării 
chin, 

Precum o durere crudă naște-n piept câte-un 
suspin! 

TĂNASE 

Urmează, frate Răzvane! Mai vorbeşte! Mai 
vorbește!... 

Focul cuvintelor tale m-alină, mă răcorește! 

Sunt vorbe de sus, băiete, iar nu de-un om 
pământean... 

O, Doamne! Să iasă tocmai dintr-o gură de 
țigan!... 

VULPOI 

(de departe) 


Căpitane! Căpitane! 

RĂZVAN 

Ce veste? 

VULPOI 

(târând după dânsul pe Zbierea) 

O caracudă! 

Am pescuit-o acuma pe-uscat fără multă 
trudă... 

RĂZVAN 

Sbierea? În mâinile mele? 

SBIEREA 

Chiar Răzvan!... Vai!... Sunt topit!... 

TĂNASE 

Te cunosc şi eu prea bine! 

SBIEREA 

(căzând în genunchi) 

Și dumneata?... Am murit!... 

Sfinte Petre!... Sfântă Ana!... Mucenice 
Spiridoane!... 

Scăpaţi-mă de pieire!... O să vă dau trei 
icoane, 

Tot d-aramă poleită cu aur... sau cu argint!... 

VULPOI 

Drace! Nu știam eu singur c-am pus mâna 
chiar pe-un sfânt! 

L-am găsit în drum la stânga, într-o căruță 


stricată; 

De gras ce-l vezi, de departe mi se păru că-i o 
roată; 

Dar fiindcă vrea să fugă, îi dădui un 
bobârnac, 

Și simţii atunci de-aproape că-n roată-i 
ascuns un sac. 

Deci acuma, căpitane, poţi să-i dai răvaș la 
dracul, 

Că tot ce-a fost bun într-însul nu mai este: 
iată sacul!... 

SBIEREA 

(frângându-și mâinile) 

Taleri trei mii patru sute cincizeci și şapte ş- 
un ort!... 

Sunt pierdut!... Preasfântă troiță! Maică 
Precistă!... Sunt mort!... 

TĂNASE 

Daţi-mi cinevași o armă, căci poftesc cu pofta 
mare 

Să-i număr, tot unul-unul, vro zece mii pe 
spinare! 

RĂZVAN 

Eu ţigan, şi iată cine se laudă că-i român... 

Fraţilor! Priviţi-l bine: eu sunt rob, dânsu-i 
stăpân!... 


TOŢI 

Stăpân?... 

RĂZVAN 

Boierule, scoală!... Nu-i frumos și nu-i cu cale 

Să-ngenunchezi dinaintea unui rob al 
dumitale. 

Jupânului, ce-i cu dreptul d-a şedea chiar în 
divan, 

Nu se cade să se plece de frica unui ţigan... 

Scoală dar ca ş-altă dată, scuipă-mă și 
pălmuiește, 

Că vodă nu-ți cere sama, și pravila nu te- 
oprește! 

Scoală dar ca ș-altă dată, și pune pe-argaţii 
tăi 

Ca să-mi dea și dânșii palme, ca să mă scuipe 
şi ei! 

Țara-ntreagă nu-i a voastră?... Codru sau 
oraș, ce-ţi pasă? 

Oricând ș-oriunde, jupâne, sunteți tot la voi 
acasă!... 

(Sosesc Vidra, Ganea, Răzașul și ceilalți hoţi.) 

RĂZAȘUL 

Căpitane! Îţi aducem pe nepoata lui Moţoc, 

E cam cu nărav ciocoaica: n-o auzi vorbind 
de loc... 


VULPOI 

Bre! Ce de mai boierime! Doi jupâni ș-o 
jupâneasă! 

HOŢUL I 

Parcă-i la Curtea domnească! 

HOȚUL II 

O adunare aleasă! 

RĂZAȘUL 

(privind la Sbierea) 

Haida-de! Dar ăsta cine-i?... De când maica 
m-a făcut, 

N-am întâlnit niciodată om mai pocit și mai 
slut! 

HOŢUL I 

O gadină! 

HOȚUL II 

O şopârlă! 

HOTUL III 

O năpârcă-nveninată. 

RĂZVAN 

Tăcere? Să fiți cu toţii martori la o judecată. 

Ăst boier, pe care-acuma îl vedeţi 
îngenuncheat 

Și care la Iași se plimbă mândru ca un 
împărat... 

SBIEREA 


Nu, nu, nu... 

VULPOI 

Taci, caracudă! 

RĂZVAN 

Ăst boier prin răutate 

Întrece gadini, șopârle şi năpârci înveninate... 

Ca painjenul ce țese pe furiș vicleanu-i ciur, 

Și-l întinde, și-l anină, și-l acaţă pe-mprejur, 

Și drept din mijloc pândește, pironit în 
neclintire, 

Așteptând să-i intre gâza în capcana-i cea 
subţire, 

Apoi lacom se repede, bucuros c-a înșelat, 

Ș-o tot rumpe, ș-o tot vâră în stomahu-i 
desfundat, 

Și iar își cârpește ciurul, și iar la pândă s- 
aşează, 

Și iar ochește-n tăcere, nouă pradă să-i mai 
cază... 

Astfel și boierul ăsta e painjenul sătul, 

Gata să-şi mai dreagă cursa, tot strigând că 
nu-i destul! 

SBIEREA 

Nu, nu... 

VULPOI 

Taci, că te ia naiba! 


HOŢUL I 

Nici iadul n-o să-l primească! 

RĂZVAN 

Însă din jertfele sale, nu-i alta ca să-l urască 

Cu furie mai cumplită, cu foc mai înverşunat, 

De cum Răzvan îl urăște, setos de-a fi 
răzbunat! 

Pentr-un galben, ce pe drumuri l-am găsit pe 
neașteptate, 

El, cu pravila-i în mână și pe buză-i cu 
dreptate, 

Mă ia rob... rob pentr-un galben și mă face 
nevăzut 

Într-un beci, de mucezeală în mocirlă 
prefăcut, 

Unde mă legăse-n zgardă, ca pe-un câine-n 
bătătură... 

Îl urăsc cu cea mai cruntă şi nepovestită 
ură!... 

(Vidra face o mișcare de groază.) 

TĂNASE 

Răzbunare! Răzbunare! 

HOȚII 

Furcă! 

RĂZVAN 

Da! voiesc și eu 


Să-mi răzbun; dar moartea-n furcă i-ar fi prea 
puţin... 

SBIEREA 

(căzând jos) 

Valeu! 

RĂZVAN 

Cruce, ţeapă, glonţ, săgeată... Nu-i destulă 
răzbunare! 

Vreau o altfel de pedeapsă: o pedeapsă și mai 
mare... 

RĂZAȘUL 

Căpitane! lan sfârşeşte! Că decât să mai 
aştept, 

Mai bine-acum dintr-o dată să-i înfig 
măciuca-n piept! 

RĂZVAN 

Măi Vulpoiule, ridică-l!... 

SBIEREA 

(când îl scoală Vulpoi) 

Vai mie!... Răzvane frate!... 


Mă jur c-am lăsat acasă catastișe ne- 
ncheiate... 

Iartă-mă!... Tocmai pe tocmai!... Fost-ai rob, 
te iert și eu... 

De vrei, îți voi da ș-un zapis... Martor mi-este 


Dumnezeul... 

RĂZVAN 

Vulpoiule, du-l din codru! Scoate-mi-l pânâ la 
răspânte, 

Arată-i drumul cel mare și zi-i aceste cuvinte: 

Iată dreapta, iată stânga, iată jos și iată sus; 

Alege la deal, la vale, la răsărit, la apus; 

Răzvan te-avusese-n palmă, și numai c-un 
semn de mână 

Ar fi putut să te facă praf, publere și țărână... 

Totuşi, uite! Nu-ţi lipsește nici un fir din perii 
tăi... 

Să trăiască codrul verde!... Pleacă slobod 
unde vrei... 

(Vidra e foarte mișcată.) 

TĂNASE 

Cum? îl ierți? ÎI lași să scape?... 

RĂZAȘUL 

Căpitane! Mi se pare 

Că tu-ţi cam petreci cu glume ș-ai uitat de 
răzbunare! 

RĂZVAN 

Răzbunarea cea mai crudă este când 
duşmanul tău 

E silit a recunoaște că eşti bun și dânsu-i 
rău!... 


RĂZAȘUL 

Astea nu se trec la mine! Doară nu-s o fată 
mare, 

Ca să cred că răzbunarea nu-i decât o 
sărutare!... 

Noi l-am prins, al nostru-i dară, al codrului, 
nu-i al tău! 

Nu-l iert eu, bată-l să-l bată!... 

VULPOI 

Și nici eu nu-l iert! 

HOŢUL I 

Nici eu! 

HOȚUL II 

Bagă sama, căpitane! Noi nu te-am ales pe 
tine, 

Ca să te pupi cu boierii și să ne dai de rușine! 

O VOCE 

Ţiganul se prea gurguţă! 

ALTĂ VOCE 

Se cunoaște că-i ţigan! 

MAI MULTE VOCI 

Ţigan! Chiar ţigan!... 

RĂZVAN 

Ţiganul nu mai este căpitan! 

(Scoate din brâu o bardă poleită.) 

Când voi m-ați pus peste codru, dându-mi în 


mână securea, 

Juratu-mi-aţi să m-asculte lunca, drumul și 
pădurea. 

Iată barda ce-a pătat-o jurământul cel 
viclean; 

Daţi-o unui alt mai vrednic, care nu va fi 
țigan! 

Puneţi dintre voi pe-acela care-i meşter să vă- 
nveţe 

A năvăli-n slăbiciune, a vă izbi-n bătrâneţe, 

Sau pe-o singură furnică să daţi iurăș câte 
doi! 

Așa căpitan vă trebui, dar Răzvan nu-i pentru 
voi! 

(Aruncă barda și voiește a ieşi.) 

RĂZAȘUL 

Haide, haide, căpitane! Te iuțești peste 
măsură! 

Nu te pierdem noi pe tine pentru astă 
pocitură! 

(Priveşte încruntat la Sbierea, rădică de jos 
securea și o dă lui Răzvan.) 

Iată barda, ia-ţi-o iarăși, fă ce-ţi place, fă cum 
ştii... 

Dar eu, unul... of, măicuță!... l-aş tăia fășii- 
fășii! 


VULPOI 

Să trăiască căpitanul! 

TOŢI 

Căpitanul să trăiască! 

TĂNASE 

Da, da! Și de ţigănie să nu se mai 
pomenească! 

RĂZVAN 

(către Sbierea) 

Stăpâne, acuma pleacă!... 

SBIEREA 

Să plec?... Cum?... Adevărat!... 

O, ce om! Ce piatră scumpă! Ce suflet de 
matostat!... 

Dar fiindcă scapi de moarte pe-un creștin 
foarte cucernic, 

O să te blagoslovească Dumnezeu 
atotputernic!... 

RĂZVAN 

Fugi, boierule, de-aice!... Fă-mi și tu pe placul 
meu!... 

Mi-e scârbă s-aud din gură-ți numele lui 
Dumnezeu! 

VULPOI 

(împingând pe Sbierea) 

Mişcă! Mișcă, caracudă! 


SBIEREA 

Ba nu... Mă rog! Fără pripă!... 

Mai avem o socoteală... Numai un cuvânt... O 
clipă!... 

Daţi-mi sacul meu!... Răzvane!... Nu mă 
sărăci de tot... 

Taleri trei mii patru sute cincizeci și şapte ş- 
un zlot! 

(Iese ghiontit de Vulpoi.) 

VIDRA 

(înaintând și întinzând mâna către Răzvan) 

Aș fi mândră, căpitane, ca să strâng o mână, 
care 

Nu voiește să-şi răzbune decât numai prin 
iertare!... 

RĂZVAN 

Mâna mea?... Această mână, dezmierdată de 
cuţit, 

Arsă de foc și de vânturi, bătută necontenit, 

Spălată de ploi și grindini, aspră și neagră din 
fire, 

Cuteza-va ea s-atingă mâna-ţi albă și 
subţire?... 

VIDRA 

De când oamenii din codru răpitu-m-au după 
drum, 


N-am oftat, n-am zis o vorbă, fost-am mută 
pân-acum, 

Oprind lacrima pe geană și-necând în piept 
suspine, 

Ca să nu pogor pe Vidra pân la ei și pân' la 
tine... 

Dar nu-i pasăre pe lume să nu cânte mai cu 
dor, 

Când ziua-i plină de soare și cerul e fără nor; 

Nu-i femeie să nu-și simţă inima-i în 
tulburare, 

Când s-așterne dinainte-i luminând o faptă 
mare!... 

Rob, țigan, haiduc, de-oriunde soartea să te fi 
adus, 

Un suflet c-al dumitale își va face loc în sus! 

(Răzvan rămâne aţintit.) 

TĂNASE 

Aferim! Ce mai muiere! De-ar fi mulți boieri 
ca tine... 

GANEA 

Ce fac, dragă jupâneasă? Cine-ar crede!... E 
rușine! 

Nepoata marelui vornic și fiica unui spătar, 

Dumneata să stai la vorbă... ce-njosire!... c-un 
tâlhar!... 


RĂZAȘUL 

Căpitane! Căpitane!... Fă-ţi cu mine o 
pomană: 

Dă-mi voie măcar dintr-însul să-ţi fierb de 
prânz o tocană! 

HOȚI 

Da, da! Să-l tăiem îndată!... 

RĂZAŞUL 

Să-l bucățim mărunțel, 

Ca să nu se mai cunoască de-a fost boier sau 
vițel!... 

RĂZVAN 

(ieşind din gândire) 

Cum? De ce-i așa urgie?... Lăsați-l în bună 
pace!... 

El nu v-a făcut nimica... 

RĂZAŞUL 

Nu cumva! Iată ce-mi place! 

Doar n-ai fost surd, căpitane!... Nu-l mai 
apăra-n zadar!... 

Nu l-ai auzit tu singur că te numește tâlhar?... 

RĂZVAN 

Eu tâlhar?... Dar cine-a zis-0?... Răzvan nu 
putea s-auză, 

Căci simţirea-i se pierduse, rătăcindu-se pe-o 
buză 


Din care sorbea cu-ncetul cuvinte ce-mi par 
mereu 

Că tot încă sună, sună și răsună-n jurul meu! 

O, tu, femeie măreaţă! tu un înger! tu o zână! 

Tu, ivire minunată ce-mi răsai ca o lumină! 

Să te mai auz o dată că locul meu este sus... 

Aşa c-ai spus-o? Mai spune-mi! Mai spune-mi 
încă!... 

VIDRA 

(cu sfială) 

Am spus... 

RĂZVAN 

Ai spus!... Eu credeam că-n lume nu va fi nici 
o ființă 

Ca să-și cufunde privirea sub gunoi de 
umilință, 

Pân' la omul care-n viaţa-i n-a gustat de 
nicăiri 

Decât dispreţ și nemilă, batjocură și loviri!... 

Dar ştii tu oare puterea ce-o au cuvintele tale, 

Luminându-mă cu raza străcurată jos în vale, 

Unde de-ale nopţii umbre, sub un văl 
întunecos, 

Ascundeau în adormire tot ce-i bun, tot ce-i 
frumos?... 

Tu mi-ai dat o lume nouă, mi-ai deschis o 


nouă cale! 

C-un cuvânt, c-o vorbă numai, cu suflarea 
gurii tale, 

Ca domnul Hristos pe Lazăr tu din moarte m- 
ai sculat!... 

Ce putere! Ce minune!... 

RĂZAȘUL 

Căpitanu-i fermecat! 

RĂZVAN 

Dar tu stai și taci acuma?... Îţi pare rău 
dumitale 

C-ai picurat o nădejde peste un noian de jale? 

Poate-ţi mai aduci aminte cine ești?... Ei bine, 
dar, 

Nici eu n-o să uit atuncea că Răzvan e un 
tâlhar! 

(Cătră Ganea.) 

Sunt tâlhar!... Așa-i, jupâne?... Ei, da! Sunt 
tâlhar! Firește!... 

Am înţeles cum mă cheamă, și-o să mă port 
tâlhărește... 

(Aruncând jos o pungă.) 

Na, boierule! Ia-ţi punga!... 

GANEA 

Ba nu! Ia-ți-o dumneata... 

Îți mai datoresc trei sute... Crede-mă că n-oi 


uita... 

Ciobanul o să-ţi aducă. 

RĂZVAN 

Nu-mi pasă de datorie! 

Iată banii tăi, jupâne! Dă-mi o altfel de 
simbrie!... 

Numai cântecul deschide cugetul haiducului! 
P-un deal, p-un colnic, 

Mergea un voinic, 

Voinicul voinicilor 

În ţara piticilor: 

Cu faţa voinică 

Ș-o inimă mică! 

Lângă el mergea, 

Și la el privea, Și mereu ofta, 

Poate că-l iubea, 

O copilă dalbă 

Cu galbeni în salbă 

O dulce fetiță 

Cu flori în cosiţă, 

Cu rai în guriţă! 

Amândoi mergea, 

Și mergând grăia, 

Și grăind zâmbea, 

Când iată 

Deodată 


Pe drum mi s-arată, 

Stând în calea lor, 

Vatavul haiducilor, 

Căpitanul hoţilor, 

Groaza veneticilor! 

Şi cum mi s-arată, 

Priveşte la fată, 

O vede şi iată: 

I se face milă 

De biata copilă! 

Şi zice apoi 

Cătră cel ciocoi, 

Cătră cel voinic, 

Voinic de nimic: 

Calea e a ta, 

Mândra e a mea, 

Și de nu mi-o dai, 

Hai la luptă, hai!... 

(Vidra îşi pune mâna pe frunte.) 

TĂNASE 

Uf, uf, ce inimă mare! Păcat, zău, că nu-i 
creștin!... 

GANEA 

Eu nu-nţeleg, căpitane... Ce vrei? Ţi-oi plăti 
deplin... 

RĂZAȘUL 


Nu-nţelegi ce este lupta? 

GANEA 

Lupta? 

RĂZAȘUL 

Lupta voinicească: 

Unul pe-altul să-mi apuce, ș-apoi să mi se 
trântească! 

GANEA 

Dar căpitanu-i mai tare... mai umăros... mai 
cu piept... 

Lesne poate să mă bată... nu se cade... n-ar fi 
drept. 

RĂZVAN 

A! jupânului, pesemne, îi place lupta 
nemțește? 

Daţi-i săbii dumisale; să-și aleagă ce 
poftește!... 

Pentru mine-i chiar totuna: ne vom bate cum 
va vrea; 

De-oi muri nu-i mare treabă, iar de nu, Vidra- 
i a mea! 

(Scoate paloșul, pe când Răzașul dă pe al său 
lui Ganea.) 

Apucă spata, jupâne!... 

GANEA 

(scoțând paloșul) 


Din dragoste! 

CIOBANUL 

Patru sate! 

RĂZVAN 

(năvălind) 

Apără-te!... 

VIDRA 

(descoperindu-și fața și punându-se între 
amândoi) 

Nu, Răzvane!... N-ai cu cine!... Nu te bate!... 


CÂNTUL III - NEPOATA LUI 
MOTOC 


„Să nu te blăsteme cineva: s-ajungi slugă la 
cai albi și stăpân femeie s-aibi!“ 

Anton Pann 

FEŢELE : 

RĂZVAN, ostaș leşesc 

VIDRA, iubita lui 

RĂZAȘUL, tovarășii lui 

VULPOI, tovarășii lui 

SBIEREA, prins în război 

HATMANUL 

MINSKI 

PIOTROWSKI 

ISCOADA MUSCĂLEASCĂ 

OSTAȘUL I 

OSTAȘUL II 

OSTAȘUL III 

CĂPITANI ŞI OSTAȘI LEŞEȘTI 


O tabără leșească la marginile ţării 
muscălești: corturi, tunuri, arme... 

(Trei ostași, din cari I și II duc pe cel al 
treilea, greu rănit.) 

OSTAȘUL I 

Mulţi musculi ucis-ai oare? 

OSTAȘUL II 

Cu sabie? 

OSTAȘUL I 

Cu ce vrei! 

OSTAȘUL II 

Cu sulița două sute şi cu paloșul vro trei! 

Opt sau nouă-zece sute... Poate și mai mult!... 

OSTAȘUL I 

Desigur! 

OSTAȘUL II 

Dar tu? 

OSTAȘUL I 

N-am ucis nici unul. Nu-mi place. N-am vrut 
eu singur!... 

Rănit-am însă vro mie... Tu mă știi că-s cam 
voinic: 

Tot răni de cele mai grele, de la cap pân' la 
buric... 

OSTAȘUL II 

Vezi, așa suntem noi, leşii! 


OSTAȘUL I 

Trăiască Ţara Leşească! 

Muscalul, de-ar fi cu dracul, tot nu-i chip s-o 
biruiască!... 

OSTAȘUL III 

Of!... Eu mă sfârşesc cu zile... și voi, ca niște 
nebuni, 

Când nu tremuraţi în tufe, vă desfătaţi în 
minciuni!... 

Ah! duceţi-mă la doftor: încai moartea să mă 
scape... 

(Câteșitrei ies la dreapta, pe când la stânga se 
arată Minski și Piotrowski.) 

MINSKI 

Uite, măi! Inima-n mine plesnește, gata să 
crape!... 

Sângele mi se ridică și se suie în obraz 

De ciudă, de-ntărâtare, de durere, de necaz! 

Cum ţi se pare, iubite? într-o tabără crăiască, 

Tocmai în mijlocul nostru şi-n ţara noastră 
leșească, 

Un străin, o venitură, un om fără căpătâi, 

Un nătărău din Moldova să fie tot cel dintâi? 

Pe când eu zac la o parte, lăsat fără nici o 
treabă, 

Uitat ca o jucărie, ca un copil, ca o babă! 


PIOTROWSKI 

Ce vrei! Ut verum dicamus , mărturisește și 
tu 

C-acest vir valachus este strenuissimus... Ca 
să vorbim drept 

MINSKI 

Ba nu! 

Eu nu recunosc aceasta! Nu se cheamă vitejie 

A nu se teme de moarte numai din 
obrăznicie! 

Un nu ştiu cine ca dânsul, un mojic 
necunoscut, 

Nu-i este iertat a face lucrurile ce-a făcut! 

Să cuteze el s-apuce steagul muscălesc cel 
mare... 

Aceasta m-aruncă-n friguri, în furie, în 
turbare!... 

Să pătrunză chiar în cortul voievodului 
rusesc... 

O! aceasta-i grozăvie! Sunt gata să- 
nnebunesc! 

Spune singur tu, fârtate, dacă nu era mai bine 

Nişte astfel de izbânde să se fi făcut de tine? 

Sau de-un altul orișicare... iar de mine mai 
ales!... 

Spune, spune tu!... 


PIOTROWSKI 

Firește! Non est in dubio res. 

Însă, carissim! amice , așa va fi totdauna 

Că virtus nu-i alta-n lume decât prospera 
fortuna 


Răzvan e felix ad casunt ! Totu-i merge 
găitan! 

E noroc. Venti faventes! 

MINSKI 

Tot Răzvan! Răzvan! Răzvan! 

Tabăra leşească-ntreagă mi-l înalță și-l ridică, 

Iar despre noi nu s-aude, nu se vorbeşte 
nimică!... Nu-i nici o îndoială 

Dreptu-i oare, ca-ntr-o ţară, în care eu sunt 
născut, 

Un venetic fără nume să fie mai cunoscut?!... 

Zici că-i noroc?... Nu-i aceasta!... Nici noroc, 
nici vitejie! 

Este altceva, iubite, și-o să ţi-o spun numai 
Hë: 

Eu sunt sigur ș-aș fi gata chiar să jur c-acest 
Răzvan 

E frate... 

PIOTROWSKI 

Frate cu cine? 


MINSKI 

Cu... 

PIOTROWSKI 

Dic quaeso 

! 

MINSKI 

Cu Satan! 

PIOTROWSKI 

Ce spui, Domine mi Deus! ... Dar de-unde s-o 


ştii aceasta?... 


MINSKI 
O vei şti și tu ca mine... Spune-mi, văzut-ai 


nevasta 


Îmbrăcată bărbăteşte, haine negre, chip 


bălan, 


Care întovărășește ne-ncetat pe-acest Răzvan? 


Spune, te rog 


PIOTROWSKI 
Am văzut-o... E frumoasă! Virgo facie 


concina, 


Perdecora, pervenusta... 

MINSKI 

Ha, ha, ha! Asta-i pricina! 

Răzvan zice că-i e soră, dar eu pot să-ți 


dovedesc 


C-acea muiere-i chiar dracul, numai botu-i 


femeiesc! 

Dânsa-i o fermecătoare ce cu farmecele sale 

Are puterea pe-oricine să-ntunece, să-l înșale, 

Să-i ia văzul, să-l orbească, să facă noaptea-n 
amiaz, 

Încât s-o crezi că-i frumoasă și pe Răzvan că-i 
viteaz]... 

PIOTROWSKI 

Ce-i drept, Sanctissimus Thomas, in Summa 
Theologiae, 

Firmat asemenea fapte, iar Petrus Hispanus 
scrie 

Cum că foemina și dracul sunt affines 
oarecum: 

Dracul e foc, iar femeia iese dintr-însul ca 
fum... 

MINSKI 

Crede-mă c-acea muiere, orice-i spune, orice-i 
zice, 

Orice-i vrea, e însuși dracul... Fecioară cu 
chip plăcut, minunată, foarte frumoasă 

PIOTROWSKI 

Taci, că, iată, vin aice 

Alii duo Valachi , ce-i tot văd mai-mai de-un 
an 

Conjunctissime vivendo nedespărțiţi de 


Răzvan... 

MINSKI 

(privind în partea de unde vin Răzașul și 
Vulpoi) 

Piha! Ce făpturi ciudate! Ce ființi nesuferite! 

Ce mișcări respingătoare! Ce obrazuri 
necioplite! 

Eu unul îți spui atâta că de-oi fi vrodată crai 
Lucrul este cu putință - ei bine, de trei ori vai 

Ce legi aspre n-aş mai face, ca să dau peste 
hotară 

Și să gonesc într-o clipă toţi moldovenii 
afară! 

Însă toţi! Toţi pân' la unul! Nici un om! Nici 
un picior! 

Numai pe Răzvan, el singur, l-aş lăsa... ca să-l 
omor! 

RĂZAȘUL 

(cântând de departe) 

Vom îmblăti la săcară 

Până-n mândra primăvară 

Ș-om ieși la codru iară, 

În capătul şesului, 

La marginea drumului, 

În calea armeanului! 

MINSKI 


(dulce) 

Să trăiţi, voinici! Ceilalți doi valahi 

VULPOI 

Prea bine; mulțumim. 

RĂZAȘUL 

Și sănătate, 

Căci în lume sănătatea e mai bună decât 
toate! 

MINSKI 

Mă prea bucură-ntâlnirea... Doream să vă văz 
de mult... 

Eram să vă-ntreb un lucru... 

RĂZAȘUL 

De nu-i fi lung, eu te-ascult, 

Fiindcă noi, moldovenii, știm așa că vorba 
lungă 

E nebunie de creieri și sărăcie de pungă. 

MINSKI 

Aș dori s-aflu... Pe cinste, Răzvan al vostru 
mi-i drag, 

Și... vorbind c-un oarecine... făcut-am un 
rămășag... 

Ca să nu-l pierd... mă pricepeţi... vreau să 
zic... îmi trebui mie... 

În sfârşit, ce fel de slujbă sau ce fel de boierie 

Va fi avut în Moldova viteazul cel strălucit, 


Ostașşul cel mai de frunte, bărbatul cel mai 
vestit, 

Podoaba taberei noastre, un luceafăr, o 
minune!... 

VULPOI 

Drace! vrei numai atâta?... 

RĂZAȘUL 

Taci, Vulpoiule; nu-i spune... 

VULPOI 

(zâmbind) 

Ba să-i spui! De ce să piarză săracul un 
rămășag? 

Mai vârtos când știu acuma că Răzvan îi este 
drag!... 

Învață dar de la mine că slujba ce-o avusese 

În ţara Moldovei este dintre cele mai alese; 

O treaptă atât de naltă, încât era mititel 

Boierul cel mai puternic când se punea lângă 
Elis 

PIOTROWSKI 

Admirandum! 

MINSKI 

Dar ce slujbă? Cum se cheamă? 

RĂZAȘUL 

Măi, ţi-ajungă! 

Că ne-am înțeles odată de-a nu face vorbă 


lungă... 

Sunt cam iute. Bagă sama!... 

VULPOI 

Las', Răzașule!... Eu vreau 

La toate câte dorește să-i pot răspunde pe 
şleau. 

Că doar nu ne cercetează cu vrun scop de 
răutate, 

Mai cu samă când iubește pe Răzvan ca şi pe- 
un frate... Este de admirat 

Așadar, mă-ntrebi ce slujbă? Cum se 
cheamă?... Fel de fel! 

Unii căpitan îi zice, alții-i zice vătăşel... 

Dar treapta-i mult mai de frunte, prin putere 
şi simbrie, 

De cum pe la voi aice este chiar o 
hătmănie!... 

PIOTROWSKI 

Capitaneus pedestris 

? 

VULPOI 

Ba şi călare ades: 

Pedestrime la strâmtoare și călărime la șes... 

În codru se pedestrește, pe câmp încalecă 
iară: 

Astfel este rânduiala oștilor la noi în ţară... 


MINSKI 

Dar avea moșii? 

VULPOI 

Ha, drace! La asta eu nu m-am gândit!... 

(După o tăcere.) 

Cât poate da o moşie, Răzvan capătă-nzecit... 

Adecă cevași ca dijmă, în bani, în grâne și-n 
vite, 

Ce trebuia la poruncă să-i dea toţi pe 
negândite... 

PIOTROWSKI 

Și-ţi fi avut multe pugnas, videlicet bătălii? 
Comandant de infanterie? 

Lupte, adică 

VULPOI 

O! se-ntâmplă câteodată și-ntr-o zi două sau 
trii, 

Cât ținea vremea de vară, căci în urmă, la 
iernatec, 

Ne hodineam cum fac turcii: obicei 
îndemânatec! 

MINSKI 

Dar spune-mi, acea femeie... 

RĂZAȘUL 

(cu furie) 

La dracu! La nouă draci! 


La nouă sute!... 

MINSKI 

Ce-ţi trebui? Ce vrei, voinice?... 

RĂZAȘUL 

Să taci! 

Bată-te mama-pădurii! Te mai legi și de 
muiere? 

MINSKI 

Ba nu; doream să știu numai... 

RĂZAȘUL 

Zău, mai bine fă-mi plăcere, 

Ori ne lasă tu aice, sau noi te lăsăm aici!... 

MINSKI 

(către Piotrowski) 

Haidem, tovarășe! 

PIOTROWSKI 

Ergo 


MINSKI 

Să fiți sănătoşi, voinici! 

(Iese cu Piotrowski.) 

RĂZAŞUL 

Bună treabă!... Pizma, ura, zavistia, 
vrăjmăşia, 

Și nici un pai de răsplată pentru toată vitejia, 

Iată câștigul cel mare, ce Răzvan l-a 


dobândit! 

De când părăsise ţara şi codrul blagoslovit! 

Vai de dreptatea leșească! Vai de bunătăţi 
streine! 

Ne-am păcălit, măi fârtate! Rău ne-am 
păcălit!... 

VULPOI 

(gânditor) 

Vezi bine!... 

RĂZAȘUL 

Mai înţelept moș Tănase, când zicea oftând 
cu foc! 

Tu fă ce-ţi place, Răzvane, dar eu o să stau pe 
loc; 

Nu las Moldova, şi pace! foamete, sete, 
rușine, 

Aice să sufăr toate, căci e cuibul meu!... 

VULPOI 

Vezi bine!... Aşadar 

RĂZAȘUL 

Și eu, Vulpoiule dragă, trebuia verde să-i 
spui, 

Iar nu să caut orbește buricul pământului, 

Uitându-mi de răzășie!... Poate că prin 
judecată 

De mai rămâneam în ţară, tot o câștigam 


odată. 

Hrisoavele mele iată-s! 

(Scoate din sân o legătură.) Aci trei urice sânt 

De la Alexandru-vodă și de la Ștefan cel 
Sfânt, 

Pe cari le stropesc cu lacrimi, le şterg de praf 
cu suspine, 

Și le ştiu pe dinafară, făr' să fi citit! 

VULPOI 

Vezi bine!... 

RĂZAȘUL 

(sărută și apoi ascunde legătura) 

Îi ziceam eu: Măi Răzvane, nu pleca! nu fi 
nebun! 

Decât orice trai în lume, traiul codrulu-i mai 
bun!... 

Of! Nu vru să mă-nţeleagă!... Și tu știi a cui e 
vina? 

Așa-i când tace cocoșul, lăsând să cânte 
găina; 

Așa-i când capra-i în frunte, poruncind în loc 
de tap, 

Așa-i când bărbatu-i coadă; așa-i când 
muierea-i cap!... 

Din dobitoacele toate, numai matca la albine 

N-are cusur ca stăpână... Celelalte, vai! 


VULPOI 

Vezi bine! 

RĂZAȘUL 

Dracul ne trimise-n cale pe nepoata lui 
Moţoc! 

Sărmanul Răzvan acuma nu-i om, ci-i un 
năpârstoc, 

Pe care Vidra mi-l mișcă și-l întoarce fără 
preget, 

Și la dreapta, și la stânga, nu cu mâna, ci c- 
un deget!... 

Ș-apoi eu nu dau cu gândul, oricât de mult 
chibzuiesc, 

De ce Vidrei nu-i plăcuse obiceiul haiducesc? 

VULPOI 

M-am gândit și eu l-aceasta, ș-am ajuns drept 
încheiere 

Să cred că Vidra-i smintită, ca orișicare 
muiere, 

Iar Răzvan, de-a fost odată cu o minte de 
bărbat, 

De când ascultă pe Vidra, și dânsul s-a 
deocheat; 

Căci nebunia s-acață mai rău ca un mărăcine 

Și trece ca o căscare de la om la om... 

RĂZAȘUL 


(gânditor) 

Vezi bine! 

VULPOI 

Este-nvederat că leahul nu face haz de 
Răzvan... 

Ș-apoi de-ar mai ști, o, Doamne! că nu-i 
creștin, ci-i ţigan... 

Oho! L-ar goni departe! Ba cu dânsul și pe 
tine... 

Iată cum ne duce Vidra, trăgându-l de nas! 

RĂZAŞUL 

Vezi bine! 

VULPOI 

Leșii au o lege-anume: un om de neam 
țigănesc 

Să nu calce cu piciorul pe pământul cel 
leșesc... 

Alte neamuri să poftească, orișicând și 
orişicine... 

RĂZAȘUL 

Vezi bine! 

ISCOADA 

(arătându-se din fund) 

Creștini cucernici... 

VULPOI 

Ce-ţi trebui? 


ISCOADA 

V-am văzut, de nu mă-nșel, 

Umblând cu Răzvan... 

RĂZAȘUL 

La naiba! Nici tu nu te-mpaci cu el? 

ISCOADA 

Nu mă-mpac? lartă-mă, Doamne! Eu nici nu- 
nţeleg ce-i ură; 

A iubi pe toți creștinii mă-nvaţă Sfânta 
Scriptură... 

Așadar, vă rog să-mi spuneţi într-un chip 
cuviincios, 

Unde poci oare să-l aflu, în numele lui 
Hristos?... 

(Zărind pe Răzvan, care se apropie.) 

Dar ce văd! Iată chiar dânsul!... Dumneata 
eşti, mi se pare, 

În toată creștinătatea luptătorul cel mai tare? 

Ca sabia lui Arhanghel, ca toiagul lui Aron, 

Praştea lui David prorocul, buzduganul lui 
Samson... 

RĂZVAN 

Sunt Răzvan... 

ISCOADA 

E de nevoie, nimenea ca să n-o știe, 

Să vorbim precum vorbise Moise cu Iehova... 


RĂZVAN 

(cătră Vulpoi și Răzașul, făcându-le semn să 
plece) 

Fie! 

RĂZAŞUL 

Crede-mă c-ar fi mai bine ca și pe noi să ne 
lași. 

Ai mulţi dușmani... Chiar muscalii nu-ţi sunt 
așa de vrăjmași 

Ca leahul cel pizmătareţ, care alta nu visează 

Decât el să se ridice și toată lumea că cază... 

RĂZVAN 

N-aveţi grijă! Fiţi în pace!... Puteţi să vă 
depărtați! 

Braţul meu e lângă mine și sabia-i lângă 
braţ... 

VULPOI 

(depărtându-se cu Răzașul) 

Haidem, Răzașule dragă! Să-i spunem Vidrei 
aceasta: 

Cine pe noi nu ne-ascultă o s-asculte pe 
nevasta... 

RĂZVAN 

Suntem singuri. Ce vrei? 

ISCOADA 

Jură de-a nu spune nimănui 


Taina cea de mântuire ce-am venit ca să ţi-o 
spui. 

(Răzvan face un semn de învoire.) 

Nu-i așa! Eu vreau anume pe crucea prea 
lăudată, 

Pe cei doisprezeci apostoli și pe maica cea 
curată, 

Pe cele șapte biserici, pe cei patruzeci de 
sfinți, 

Pe soborul din Nikeia cu trei sute de părinți, 

Pe-o sută cincizeci de psalmuri, pe şaptezeci 
de tâlcovnici, 

Pe toți fericiții pusnici şi mucenici și 
duhovnici 

Și pe ieslele la care se-nchinară cei trei crai 

Să-mi juri mai întâi de toate că leșilor nu mă 
dai... 

RĂZVAN 

Tu nu ești leah prin urmare? 

ISCOADA 

(făcând cruce) 

Dumnezeu să mă păzească 

De-a fi eretic ca leşii de lege papistăşească!... 

Dar dumneata, ca și mine, ești pravoslavnic 
curat, 

Și slujind în astă ţară, faci cel mai mare 


păcat, 

Precum zice sfântul Pavel... 

RĂZVAN 

Așa! Iarăşi cele sfinte? 

Ce vrei? Ce cauţi pe-aice? De la cine vii și de- 
unde? 

Ce faci în oastea leșească și ce-ai cu mine?... 
Răspunde!... 

ISCOADA 

(văzând pe Vidra, care se apropiase și se 
pusese în fața lui) 

Acest om... astă muiere... muierea nu-i 
tocmai om, 

După cum mărturisește fericitul Chrisostom... 

RĂZVAN 

Taci! 

ISCOADA 

Femeia-i cam limbută: ea nu pricepe ce-i 
taina; 

Vorba-i lungă ca şi coada, coada-i lungă ca și 
haina, 

Precum arată prorocul! 

RĂZVAN 

(apucându-l de barbă) 

Zău, nu mă mai stăpânesc! 

ISCOADA 


Nu mă necinsti!... Sunt preot şi părinte 
sufletesc... 

RĂZVAN 

Zici că ești preot?... Dar spune-mi, popii i se 
cade oare 

Să-și arunce jos veșmântul, călcând rasa sub 
picioare, 

Și prin fapta cea mai neagră să mânjească 
sfântul dar, 

Iscoadă-n întreaga lume, preot numai în 
altar? 

ISCOADA 

Fiule! Eu nu văd răul de-a lucra cu stăruință 

Pentru sfântul ţar și pentru pravoslavnica 
credință. 

Păcatu-i al dumitale, care, fiind moldovean, 

Îți dai sufletul în gheara leahului celui 
viclean, 

Popor depărtat de lege, oi rătăcite din turmă 

Și pe cari o să-i strivească judecata cea din 
urmă, 

La un loc cu filistenii și cu Gog și cu Magog... 

Ș-apoi făcându-le astea, unde-i folosul, mă 
rog? 

RĂZVAN 

Eu caut numai la cinste... 


ISCOADA 

Fleacuri! Treabă de cuvinte! 

Folos, cinste, tot aceea, deși se cheamă 
altminte! 

Așadar, ce fel de cinste dobândit-ai de când 
ești? 

Ca Nemvrodul din Scriptură, floarea cetei 
diavolești? 

VIDRA 

Are dreptate, Răzvane! Iat-a treia bătălie 

În care braţul tău varsă ploi de sânge pe 
câmpie, 

Ș-apoi unde-i mulțumirea și răsplata ce-o 
primești, 

Ridicând pe brazda morţii clăi de stârvuri 
duşmăneşti?... 

Pe când tu goneai vrăjmașul, dând cu pieptul 
la năvală, 

Alţii mulți s-ascund în umbră, de-unde, 
răsărind cu fală, 

Îi vezi mari, îi vezi în frunte, lăudați, slăviţi, 
aleși, 

Iar tu rămâi tot în urmă, ca o slugă printre 
leși! 

RĂZVAN 

Și tu, Vidro? 


ISCOADA 

Jupâneasa vorbit-a dumnezeiește! 

Câteodată prin femeie duhul cel sfânt ne 
vorbește! 

De pildă, Ana, ludita, Estera... mai în sfârșit, 

Este-nvederat că leahul de loc nu te-a 
răsplătit... 

Rusul știe mult mai bine să dea orișicui 
dreptate... 

RĂZVAN 

Taci! Destul! 

VIDRA 

Vorbește! 

ISCOADA 

Țarul îți dăruiește trei sate... 

VIDRA 

(cu dispreț) 

Bogăţie? Nu-i aceasta! 

ISCOADA 

Trei sate lângă Kazan, 

Și, cât va ţine războiul, o treaptă de căpitan... 

VIDRA 

(mișcată) 

Căpitan? 

ISCOADA 

Mai pe dasupra, pentru creștineasca faptă, 


După moarte fericirea ş-un locaș în rai te- 
așteaptă... 

RĂZVAN 

Nu primesc! 

VIDRA 

Ce spui, Răzvane! Dar de ce să nu primeşti?... 

Nu-i puţin căpitănia în oștile muscălești. 

Tu nu ești născut aice; poţi să mergi în 
lumea-ntreagă; 

De leşi n-ai nici o nevoie și nimica nu te 
leagă... 

Cată-ţi norocul aiurea, dacă nu-l găsim aici! 

RĂZVAN 

Am jurat! 

ISCOADA 

Dar jurământul nu se dă la eretici. 

Deci mitropolitul nostru pe dată o să-l 
dezlege, 

Judecând după soboare și dumnezeiasca lege, 

Precum anume se scrie în sfântul 
Nomocanon, 

Citește cap paisprezece soborul din 
Chalkedon, 

Cap treizeci și trei sau patru sobor din 
Laodikia, 

Asemenea capul două sobor din Antiohia... 


RĂZVAN 

Fugi, popă fără credinţă, ce legea ţi-o iei în 
râs! 

Fugi, de-aci!... 

VIDRA 

Dar uiţi, iubite, că de-ar fi oricum să fie 

Muscalu-ţi dă chiar îndată cinstea de 
căpitănie... 

Vei fi căpitan, Răzvane!... Căpitan, aceasta-i 
mult!... 

ISCOADA 

Şi trei sate mari... 

RĂZVAN 

Lipseşte! Mi-e greu să te mai ascult!... 

VULPOI 

(venind iute, turburat) 

Topenie! Grozăvie! Bazaconie!... 

RĂZVAN 

Ce este? 

VULPOI 

Lucrul nevisat în vise, nepovestit în 
poveste!... 

Vezi pe hatmanul acolo, stând la vorbă și la 
sfat, 

De toată căpitănimea ocolit și-nconjurat? 

(Iscoada se uită unde arată Vulpoi şi fuge în 


partea cealaltă.) 

RĂZVAN 

Ei bine, ce mă priveşte? 

VULPOI 

(cu necaz) 

Fi bine!... Ba zău nu-i bine!... 

Ei vorbesc şi pun la cale și se-ntreabă chiar 
de tine... 

RĂZVAN 

De mine? Ce nălucire! 

VULPOI 

Căpitanii într-un gând 

Îți tot caută pricină şi te defaimă pe rând; 

Unul cere să te scoaţă din oaste, altul din 
țară, 

Al treilea chiar din lume te-ar da bucuros 
afară, 

Iar hatmanul mi-i ascultă, neclintit ca un 
butuc; 

De multe ce tot aude s-a făcut şi el năuc! 

VIDRA 

Veză, Răzvane, ce greșeală de-a ne vesteji 
aice, 

Pe când într-o altă parte ai putea să fii ferice? 

Hai în oastea muscălească! Atâta ne-a mai 
rămas... 


Te-așteaptă căpitănia, de-i face numai un 
pas... 
VULPOI 

Vine hatmanul... Priveşte!... S-au orpit în 
două rânduri... 

E posomorât bătrânul: se cunoaște că-i pe 
gânduri. 

RĂZVAN 

Fie ce-a fi, las' să fie!... Eu, unul, tot ce-am 
jurat 

Păstrez cu fruntea senină și cu cugetul curat! 

Jurământul nu-i o glumă născută printre 
pahare 

Și, deodată cu beţia, răsuflată prin uitare: 

Jurământul pentru mine este mândrul 
curcubeu, 

Ce leagă josul cu susul și pe om cu 
Dumnezeu!... 

VIDRA 

Ba mai bine-i o unealtă, o păpușă, o 
momeală, 

Prin care cel ce nu crede pe toţi ceilalți îi 
înșeală!... 

(Se pune deoparte. Vin hatmanul, Piotrowski, 
Minski, mai mulţi căpitani, în urma lor 
Răzașul.) 


MINSKI 

Știu bine, sunt foarte sigur și de tot 
încredinţat 

Că tabăra n-o să guste hotărârea ce-ai luat... 

PIOTROWSKI 

Asciscere peregrinos multe primejdii aduce: 

Pe străini lasă-i în coadă, sapientissime duce 


HATMANUL 

Cine pentru noi se luptă nu-i străin, ci-i 
pământean... 

Eu te căutam pe tine, viteazule căpitan. 

RĂZVAN 

Poate mă iai drept un altul, hatmane 
prealuminate, 

Eu nu-s căpitan... 

HATMANUL 

Aceasta-i cam puţin; după dreptate 

Ar trebui să fii hatman, căci chiar bătălia de- 
azi 

Nu eu, tu ai câștigat-o, viteazul cel mai 
viteaz! A admite pe străini 

Preaînţelepte duce 

RĂZVAN 

lartă-mă... 

HATMANUL 


(ridicând buzduganul) 
Deci, în puterea semnului de hătmănie, 
Răsplătind măcar în parte minunata-ți 


bărbăţie, 


Căpitan pe câmpul luptei te ridic și te 


vestesc, 


In faţa taberei mele și prin numele crăiesc! 
(Muzica militară intonează un marș triumfal. 


Vulpoi sare în sus, Răzașul își freacă mâinile.) 


RĂZVAN 

Eu?... Dar cum... În ce cuvinte... 

MINSKI 

(cu căldură) 

Căpitane, eu aș cere 

Să te facă chiar polcovnic! Aș leșina de... 


plăcere! 


O dorință-nvăpăiată mă tot roade ne-ncetat, 
Ca dup-atâtea războaie să te văd... înaintat!... 
PIOTROWSKI 

(sărutând pe Răzvan) 

Satisfactionis causa , și eu te sărut acuma, 
Știindu-te dignum esse chiar amplitudine 


summa 


Din pricina mulțumirii 
Că eşti demn... de cea mai mare cinste 
HATMANUL 


Însă nici căpitănia, mă jur pe-acest buzdugan, 

Nu-i ceva destul de mare pentru braţul lui 
Răzvan. 

La seimul cel mai de-aproape ţara o să te 
primească, 

Spre mai deplină răsplată, în boierimea 
leșească... 

Voi stărui și eu însumi, și toţi prietenii mei... 

Dar pân' atunci, căpitane, spune-mi singur, ce 
mai vrei? 

RĂZVAN 

Nu pot mulțumi... n-am vorbe, hatmane 
prealuminate... 

HATMANUL 

(zâmbind) 

A, da! Mi-am adus aminte! Printre prăzile 
luate 

În tabăra muscălească, găsit-am un 
moldovan, 

Un boier, un om de frunte, judecând după 
căftan, 

Deși de multă vechime nu mai are nici o faţă, 

Iar din ceprazuri sclipește ici-colea d-abia vro 
aţă... 

Ţi-l dăruiesc... 

(Răzvan se închină, hatmanul și căpitanii 


încep a ieși.) 

MINSKI 

(întorcându-se iute) 

Căpitane! În veci nu m-oi sătura 

Toate bunurile lumii cu toptanul a-ţi ura, 

Și văzându-te pe cale la o treaptă și mai- 
naltă, 

Inima-mi de bucurie saltă, saltă, saltă, saltă... 

(Iese. Răzvan încrucişează mâinile pe piept și 
rămâne nemișcat pe gânduri. Vidra îl privește în 
tăcere.) 

VULPOI 

Iată-n sfârşit, căpitane, eşti chiar căpitan 
acum! 

Și-n pădure, căpitane, fuși căpitan oarecum, 

Astăzi, însă, căpitane, ești mai cu căpitănie! 

RĂZAȘUL 

Bată-l norocul să-l bată! hai să facem o beţie! 

(Târăşte afară pe Vulpoi, cântând) Frunză 
verde de castan, 

Căpitanu-i căpitan! 

Tan! tan! tan! 

Tan! tan! tan! 

Căpitanu-i căpitan! 

Frunză verde de castan!... 

RĂZVAN 


Iartă-mă, scumpo iubită!... Chiar fericirea ne- 
apasă, 

Când deodată, ca un fulger, pe sărmanul om 
se lasă!... 

Simţ în mine-o greutate... Doresc și nu pot să 
crez... 

Nu-i cumva vro nălucire? Poate dorm? Poate 
visez?... 

VIDRA 

Cum? Atâta veselie? Pentru ce?... Pentr-o 
nimică? 

Căpitan! Ce mare treabă!... Căpitanu-i o 
furnică!... 

Veselească-se Răzașul și Vulpoi, făpturi de 
rând, 

Care pentr-un pai sunt gata a se tăvăli 
cântând!... 

Dar tu?... Tu s-o faci, Răzvane?... Căpitanii 
într-o oaste 

Sunt atâţia, că-n mulţime se lovesc coaste la 
coaste... 

Căpitan!... o jucărie!... Căpitan!... e un covrig, 

După care colindează bieţii copilași pe frig!... 

RĂZVAN 

Ce? Căpitanu-i o glumă? Într-o tabără 
crăiască? 


Dar ce fel de lucru-ţi trebui care să te 
mulțumească?... 

Au nu mă-nvăţai tu, Vidro, a merge chiar la 
duşman, 

Câştigând prin viclenie tot cinstea de 
căpitan?... 

Nu-mi spuneai tu dineoare, cu mânie și 
mustrare, 

Că-ntr-o tabără domnească căpitanu-i lucru 
mare?... 

Lămurește-mă, iubito, unde vrei tu să m- 
aduci? 

Nu-i de mult de când în codru, cu o ceată de 
haiduci, 

Numele-mi suna prin ţară, ca o seceră ce sună 

Când retează buruiana să crească iarba cea 
bună! 

Eu credeam atunci că-n lume nu-i chip să fie 
pe-aiuri 

O zodie mai ferice ca traiul unei păduri, 

Unde brazii și stejarii, uriași din vremea 
veche, 

Înfruntând mii de furtune, viteji fără de 
pereche, 

Mi se-nchinau cu răbdare, m-apăra și m- 
asculta, 


Pân' ce din sânul lor verde nu m-a smuls 
voinţa ta!... 

Te văzui... iubirea șterge tot ce-i place ca să 
şteargă: 

Lăsat-am cărări înguste ș-am ieșit la calea 
largă, 

Uitat-am codrul, Moldova, tot ce-a fost, tot 
ce-a trecut, 

Venit-am în ţări străine, cum ai spus și cum 
ai vrut... 

Astăzi norocu-mi zâmbeșşte: sunt căpitan și pe 
cale... 

VIDRA 

De-a fi boier ca toţi leşii: o boierime de jale! 

RĂZVAN 

Hatmanul mă socotește, de ceilalți sunt 
căutat, 

Numai tu pe bucuria-mi tragi un văl 
întunecat, 

Pe când c-un ceas mai-nainte erai de-o altă 
părere... 

Nu sunt un copil, de care să-și bată joc o 
muiere! 

VIDRA 

Da! O muiere din neamul acelui groaznic 
bărbat, 


Care numai cu-o-mbrâncire patru domni a 
răsturnat, 

Ș-al căruia falnic sânge clocotește cu putere, 

Ca talazurile mării, în pieptul meu de muiere! 

Ah, ascultă-mă, Răzvane! Și-ntre firile de jos 

Foarte mulți sunt tari de mână ș-au un suflet 
inimos, 

Dat totuși rămân ca broasca cea cufundată- 
ntr-o baltă, 

De-unde numai câteodată, ieșind pe uscat, 
tresaltă, 

Priveşte la mândrul soare, se-ntinde pe-un 
verde strat, 

Sughiţa-n sine cu poftă văzduhul lin și curat, 

Încât ai crede, văzând-o, c-a priceput ce-i 
lumina 

Și nu mai poate să guste întunericul și tina, 

Pe când n-a trecut o clipă: iată, broasca 
înapoi 

Se-ntoarce iarăși în noapte, în mocirlă și-n 
noroi!... 

Vitejia cea mai mare, inima cea mai aleasă, 

Mii de bunătăţi cu care nu știu cine te- 
nzestrasă, 

Sunt, iubitule, ca fierul ruginit și fără preţ, 

Până când încape-n mâna lucrătorului isteţ, 


Ce-l apucă strâns în cleşte, îl curăţă pe 
cărbune, 

Și dintr-o grămadă neagră mi-l vezi scoțând o 
minune, 

Strălucită ca oglinda, gingașă încât, suflând, 

Suflarea-i întipărită pe luciul cel plăpând! 

Acel lucrător, Răzvane, se numește... 

RĂZVAN 

Se numește? 

VIDRA 

Setea de-a merge-nainte... lată ceea ce-ţi 
lipsește, 

Acea sete care frige și-ngheață inima mea! 

Dar trebui s-o aibi, Răzvane! Eu voiesc, ș-o 
vei avea... 

Atunce când buza Vidrei obrazu-ţi pârlit l- 
atinge, 

Ochii mei în ochii-ţi cată, mâna mea pe 
mâna-ți strânge, Sufletul meu desfășoară 

Câte-o părticea mereu, 

Ce pe furiș se strecoară 

Adânc în sufletul tău! 

Vidra-i pentru tine-n lume 

Ca izvoarele de munte 

Ce fac Dunărea să spume 

Din păraiele mărunte... 


VULPOI 

(vine șovâind) 

Hi, hi! Dunăre!... Departe!... Căpitane, eu 
sunt beat, 

Ș-aș vrea să-ţi spui, căpitane, un lucru foarte 
ciudat... 

Adicăte, căpitane... zău, n-are nici o 
pereche... 

Dar lasă-mă, căpitane, că să ţi-o spui la 
ureche... 

RĂZVAN 

Spune... 

VULPOI 

Apoi, căpitane, știi leahul cel blestemat?... 

Ştii cela ce-ţi strângea mâna?... Căpitane, eu 
sunt beat!... 

Ştii, se vâră-n om ca musca?... Ştii, chiar cu 
nepusă masa?... 

Hi, hi! Ştii leahul acela? Iubește pe 
jupâneasa! 

RĂZVAN 

Vidra? 

VIDRA 

Eu? 

VULPOI 

Da, da, da, Vidra!... Mi-a spus că-i place de 


foc! 

Zău așa! Chiar acușica!... Ha, ha, ha! Ce 
dobitoc!... 

(Minski se arată în fund.) 

Dar iată-l! Întreabă-l singur! Bată-l 
năbădaica, leahul! 

Hi, hi, hi!... Mi-e somn!... Mi-e lene!... Ba nu! 
Mă doare stomahul! 

(lese.) 

RĂZVAN 

(mergând iute înaintea lui Minski și 
apucându-l de mână) 

Ascultă-mă, cum te cheamă!... Ştii un lucru? 
Știi sau ba! 

Noi trebuie să ne batem!... 

MINSKI 

Dar pentru ce? 

RĂZVAN 

Nu-ntreba!... 

Pentru ce?... Pentru că... pentru... pentru că, 
privind la tine, 

Simţesc un fel de simtire... mai în sfârșit, nu 
mi-e bine!... 

O să ne batem chiar astăzi... Chiar acuși! M-ai 
auzit?... 

MINSKI 


Cum așa? Nu pot pricepe, tovarășe 
preaiubit... 

Eu nu ţi-am făcut nimica... Să ne batem nu-i 
cu cale... 

Spune mai întâi pricina... 

RĂZVAN 

(cu furie) 

Nu-mi plac ochii dumitale! 

Mă supără, mă-ntărâtă, m-aprind... Nu mai 
pot vorbi!... 

MINSKI 

(zâmbind cu dulceaţă) 

Numai atâta? Ei bine... atunci, când ne-om 
întâlni, 

Mă jur a-mi închide ochii... O să mă feresc de 
ceartă... 

Dar sunt grăbit... Am o treabă... Mă duc... 
Iartă, iartă, iartă!... 

(Fuge) 

RĂZVAN 

(cu dezgust) 

Ce mișel!... 

VIDRA 

Mă mir, Răzvane, văzându-te temător, 

Nu cumva m-ai crede-n stare pân'la viermi să 
mă pogor?... 


RĂZVAN 

(luând-o de mână cu aprindere) 

Și palaturi aurite, ș-un acoperiș de paie, 

Când flacăra le cuprinde, fac tot un fel de 
văpaie; 

Iubirea-i un foc, iar focul, oricât de jos ar 
veni, 

E grozav când izbucnește, și-i lesne a izbucni! 

Mi-eşti dragă și-n toată lumea găsesc cu 
putinţă toate, 

Dar dragoste fără teamă nu se poate, nu se 
poate!... 

VIDRA 

(arătând în urma lui Minski) 

Cugetă acum, iubite, de-i cinste pentr-un 
Răzvan 

O biată căpitănie: și dânsul e căpitan!... 

OSTAȘUL 

(aducând pe Sbierea, care vine cu capul 
plecat și numără pe degete) 

Robul de la hatman... 

(Se închină și iese.) 

RĂZVAN 

Sbierea!... 

SBIEREA 

(ridicând capul, cu bucurie) 


Tu ești, Răzvănică dragă?... 

Și dumneata, jupâneasă?... Parcă văd o 
pungă-ntreagă!... 

RĂZVAN 

Te rog să ne spui și nouă prin ce minune- 
ncăpuși, 

Așa departe de ţară, tocma-n tabără la ruși? 

SBIEREA 

Încăpui ca două-n patru... Ce-ntrebare! Nu 
ştii oare 

Că tabăra muscălească este foarte- 
ncăpătoare? 

Ș-apoi, mai având necazuri, slăbisem mai 
mult de-un şfert: 

Carnea spânzură pe mine curat ca un sac 
deșert... 

RĂZVAN 

Eu te-ntreb prin ce-ntâmplare te găsești în 
astă ţară? 

Cum de te-au luat muscalii?... 

SBIEREA 

De la tătari mă luară... 

RĂZVAN 

Dar tătarii? 

SBIEREA 

Mă robise mai anțărț, când au trecut 


Prin moșia mea Flămânzii, o moşie lângă 
Prut. 

Asta n-ar fi fost nimica, să nu fi luat cu mine 

Un chimir cu trei fâşicuri pline, pline, pline, 
pline: 

Cel dintâi era cu taleri, altul numai cu 
florinţi, 

Al treilea galbeni, galbeni de cei ungurești cu 
zimți!... 

Ce chimir!... De piele neagră, și bagă bine de 
samă, 

Avea-n juru-i acăţate zece năsturași de- 
alamă... 

RĂZVAN 

(zâmbind) 

Tătarul de la Moldova, muscalul de la tătar, 

De la muscal te ia leahul, ș-ar fi cu putință iar 

De la leah să te ia neamţul, încât astfel într-o 
zÍ, 

Deodată cine mai ştie prin ce țară te-ai 
trezi!... 

Oare nu era mai lesne, cu puțină cheltuială, 

Să te răscumperi din lanțuri și să scapi de 
tărbăceală? 

SBIEREA 

Cum? Să mai plătesc? Vai mie? Ar fi mai bine 


să crap! 

O asemenea prostie nici nu mi-a trecut prin 
cap! 

Ce-mi pasă că nu sunt slobod, când stăpânul 
mă hrănește? 

Iar pân-atunci în Moldova venitul meu creşte, 
creşte... 

Ş-apoi eu am totdauna o nădejde-n 
Dumnezeu, 

Că sfântul mereu mă scapă, fără să-i dau nici 
un leu, 

Decât numai câteodată vro lumânare de 
ceară, 

Care, de frica scumpetei, o fac la mine la 
tară... 

RĂZVAN 

Du-te, boierule, du-te! Nădejdea te-a 
mântuit... 

Întoarce-te la Moldova fără să fi cheltuit! 

Te iert pentru-a doua oară... 

SBIEREA 

(făcând cruce) 

În sfârşit, o, Doamne sfinte! 

RĂZVAN 

Te-am mai iertat în pădure... 

SBIEREA 


Bine că-mi aduci aminte! 

Răzvănașe, cer dreptate! Ar fi un păcat să 
tac... 

Hoţii tăi atunci în codru mă despoiară de-un 
sac. 

Fii și tu om cumsecade, fă-ți o pomană 
deplină; 

Nu te bucura, drăguță, de-o avuţie streină... 

Dă-mi înapoi săculeţul!... tu știi c-a fost peste 
tot 

Taleri trei mii patru sute cincizeci și şapte ş- 
un zlot!... 

VIDRA 

(luând pe Răzvan la o parte) 

Vezi! Învață de la dânsul patima ce vrea să 
zică! 

Acest om pentr-o lescaie, acest om pentr-o 
nimică 

Va suferi cu plăcere, făr' să scoaţă un suspin, 

Robie, lanţuri, rușine, bătăi, închisoare, 
chin... 

SBIEREA 

(zâmbind cu mândrie) 

O, da, da... 

VIDRA 

Ș-orice adaos, orice spor de bogăţie, 


În loc ca să-l mărginească, îi dă o poftă mai 
vie, 

O dorință mai setoasă ș-un avânt mai arzător 

De-a vedea lucind în ladă-i sunător pe 
sunător! 

SBIEREA 

O, așa... așa... 

VIDRA 

Așterne dinainte-i ca zăpadă 

Covoare cu pietre scumpe, aur şi argint 
grămadă... 

SBIEREA 

(cu desfătare) 

Și... 

VIDRA 

Dânsul tot n-o să-ți zică: Stai! acuma-s 
mulțumit! 

SBIEREA 

Hai-de-de-de! Na! Fireşte! Doară n-am 
înnebunit! 

VIDRA 

O! dacă și tu, Răzvane, ai simți așa de tare 

Mândra patimă de-a crește tot mai mare și 
mai mare, 

Precum Sbierea mii de galbeni din nimic a 
secerat, 


Tu dintr-o căpitănie ai ajunge împărat!... 

SBIEREA 

Atunci m-ei da şi dobânda... Acum însă, 
deocamdată, 

Să ne răfuim cu sacul. Fii datornic bun de 
plată... 

Răzvănică, sufleţele, să nu uiţi că ești 
creștin... 

Numai camătă s-ar face nouă sute pe puțin... 

RĂZVAN 

Nu!... Departe de la mine toate patimile care 

Cu lăcomia lui Sbierea au vrun fel de- 
asemănare! 

VIDRA 

(respingându-l cu dispreţ) 

Fugi! Mi-e milă și mi-e jale! Mic, tot mic și 
iarăşi mic! 

În deşert din înjosire eu mă-ncerc să te ridic! 

Du-te dar de te-nvârteşte în îngusta-ți 
vizuină: 

Cearcă-ți mintea-n întuneric, scaldă-ți sufletul 
în tină! 

Eu te las! Te las, Răzvane! Om tâmpit și 
sfiicios! 

O prăpastie ne desparte: eu prea sus și tu 
prea jos! 


(Vrea să iasă. Răzvan se repede după dânsa. 
Sbierea strigă: „Sacul meu! sacul meu!“...) 


CÂNTUL IV - ÎNCĂ UN PAS 


„Pentru ţigani s-au zis multe, ca să nu fie 
primiţi, 

Căci rușine Eteriei a fi cu ţigani uniți, 

Căci luându-se Elada, de vor fi și ei ostași, 

Vor cere cu tot cuvântul și ei să fie părtași...“ 

Beldiman , Jalnica tragodie 

FEŢELE : 

RĂZVAN, polcovnic leșesc 

VIDRA, nevasta lui 

RĂZAȘUL 

BAȘOTĂ 

VULPOI 

SBIEREA 

HATMANUL 

Locuinţa lui Răzvan într-un orășel leşesc la 
marginea Moldovei. 

RĂZAȘUL 

Nu mai pot, bată-l năpastea! De-atâtica timp 
în şir 

Să nu vezi o sărmăluţă, ci tot numai borş cu 
ştir! 

Destulă străinătate! 

(Arată la gât.) M-am săturat pân-aice: 

De amărâtă ce mi-e viaţa, nu mai știu cum i- 
aş mai zice!... 

Șase veri și ierni vro șapte, nu o lună sau un 
an, 

De când parc-aș fi o umbră după pașii lui 
Răzvan: 

Ba zău, chiar umbra, fârtate, când e lumină s- 
ascunde, 

Pe când eu rămân cu dânsul, amândoi 
oricând ş-oriunde!... 

Haiducit-am împreună și-mpreună am trecut 

În astă ţară leșească, unde dracul s-a 
născut!... 

VULPOI 

(cu displăcere) 

Haide! Cineva te-ar crede că numai voi 
amândoi 

Aţi făcut și mari și late! Dar uitat-ai de 
Vulpoi? 

RĂZAȘUL 

Orice-i zice tu, acuma fostul nostru 
harambașa 


Ajuns-a obraz de cinste, cât un vizir sau un 
pașă: 

E polcovnic, e om mare, și ca mâini o să-l 
privim 

Înălţându-se deodată și mai ceva!... Aferim! 

Nu-i vorbă... I se cuvine!... N-a câștigat de 
pomană! 

Chiar săptămâna trecută a mai căpătat o rană 

În lupta cea cu tătarii... 

VULPOI 

Aș! D-abia l-au zgâriat! 

Sărutare de săgeată... Nu-i lucru de speriat... 

Dec! A fost rănit și dânsul într-o singură 
bătaie, 

După ce trecuse teafăr prin douăzeci de 
războaie. 

RĂZAȘUL 

Dar să lăsăm toate astea... Nu știu ce voiam 
să-ți zic... 

Aa! Uite pe fereastră!... Privește!... Nu vezi 
nimic?... 

(Cântă, arătând cu mâna.) Cu miros de 
viorele, 

Trandafir şi micșunele, 

Bate vântul țării mele! 

Bate-ai, vântule, curat, 


Să alini al meu oftat! 

Bate-ai, vântule, ușor, 

Să-mi mai treacă din cel dor! 

Bate-ai, vântule, cu foc, 

Să mă muţi din acest loc! 

Așa-i, Vulpoiule dragă! Tare mă furnică 
dorul! 

Ţărișoara-i prea aproape: de-i azvârli cu 
toporul, 

Dai de brazda românească!... 

Ș-apoi astăzi în Moldova nu mai e nici Petrea 
Șchiopul, 

Prietenul ciocoimii, bat-o focul și potopul! 

Alt vodă stătuse-n locu-i, un stăpân mai 
omenos, 

Care şade sus, dar ţine cu norodul cel de jos! 

Cică-l cheamă Aron-vodă... un voinic, un 
flăcăiandru, 

O viță lăpușnenească: feciorul lui 
Alexandru... 

Știi? Cel Alexandru-vodă, ce mânca boieri de 
vii, 

Încât îi făcea de groază bejenari pe la 
pustii!... 

Așadar, pe-aci mi-e drumul. Trec prin foc și 
prin furtună! 


Să mai stea Răzvan și singur... nu rămâi și 
pace bună!... 

Mă duc la Iași cu hrisoave... 

(Scoate din sân o legătură.) Iată-le! Aice sânt 

Ispisoace și direse chiar de la Ștefan cel 
Sfânt!... 

E cam veche legătura, de mare-mult ce-i 
purtată, 

Dar n-o las de lângă mine, n-o las cu capul 
odată! 

O voi strânge tot la sânu-mi cât voi umbla pe 
pământ, 

Şi-n urmă, dând ortul popii, o voi duce și-n 
mormânt!... 

(Sărută legătura ş-o ascunde.) 

Voi merge iar cu proțapul, o să vorbesc cu 
domnia, 

Doară va da sfântuleţul să-mi întoarcă 
răzăşia... 

VULPOI 

Drace! Nu cumvași ai crede c-o să rămâi 
numai eu? 

Culcă-te pe-acea ureche! Nu cunoști tu 
gândul meu. 

Orice ţipenie-n lume un sfânt are sau o 
sfântă: 


Pe tine, vezi bunăoară, răzășia te frământă, 

Pe mine mă prigonește frumuseţea codrului, 

Când şedeam cântând din frunză la umbra 
stejarului. 

Tu a tale, eu a mele, fiecine ale sale!... 

Uite, zău, când mi se-ntâmplă de-ntâlnesc 
viind în cale 

Un ciocoi ca o fetiță, mititel și curăţel, 

Lins la ceafă, dres la față, sprintenel și 
spălăţel, 

În sfârșit, o pocitură dintre cele guri căscate... 

Mă-nvoaltă, mă răsuceşte ca să-i dau pe după 
spate!... 

Când privesc într-o livadă copăcelul ofticos, 

Cu crengi tocite de-omidă și cu trunchiul 
găunos, 

Hoţomanul meu de cuget mă gâdilă şi-mi 
şopteşte: 

Nu-i aşa că-n codrul nostru ciuperca mai bine 
crește? 

Când aud o păsăruică ciripind pe vrun zăplaz, 

Mi se pare ciripirea-i că, zău, n-are nici un 
haz, 

Căci mi-aduc aminte bine... of, of, of, mi-aduc 
aminte 

Cum ciripea dineoare, cum ciripea mai- 


nainte, 

Cum ciripea la pădure prin rărișul cel din 
crâng... 

Și când mi-o aduc aminte, pe loc îmi vine să 
plâng! 

(Intră Răzvan, cu brațul stâng oblojit.) 

RĂZAȘUL 

Polcovnice! 

RĂZVAN 

Ha? Ce treabă? 

RĂZAȘUL 

Dă-mi drumul să plec de-aice. 

VULPOI 

Şi eu... 

RĂZVAN 

Mă lăsaţi pe mine? 

VULPOI 

Ba nu... totuși... cum am zice... 

RĂZVAN 

Ce? Nu vă mai place dară al armelor 
meșteșug? 

În loc de sabia lată vreţi la sapă și la plug? 

Vi s-a urât cu războaie? Poftiţi odihnă?... 

RĂZAȘUL 

Nu încă... 

RĂZVAN 


Poate vi-i foame? Vi-i sete?... N-aveţi cușmă 
sau opincă? 

VULPOI 

Nu... 

RĂZVAN 

Atunci care-i pricina? 

RĂZAȘUL 

Apoi dă, ce să vorbesc! 

Mi-e dor de ţara Moldovei, de căminul 
strămoșesc... 

VULPOI 

Şi mie... 

RĂZVAN 

(furios) 

Așa, nemernici!... Cum! Vouă vi-i dor de 
țară!... 

Dar eu? Ce-s eu? Ce? Răspundeţi! Sunt o 
gadină? O fiară? 

Oare inima-mi cernită, ca o rază dup-un nor, 

Nu plânge și ea, sărmana, de focul acelui 
dor? 

Numai voi iubiţi Moldova?... Dor de ţară!... 
Dor de ţară!... 

Rândunicele, când pleacă, se gândesc la 
primăvară, 

Ca să se-ntoarcă voioase iar la cuiburile lor, 


Și numai omul, el singur, să nu simţă nici un 
dor! 

Fugiţi! Lipsiţi dinainte-mi... 

VULPOI 

Polcovnice... 

RĂZVAN 

(lovind cu piciorul în pământ) 

Dor de ţară!... 

RĂZAȘUL 

(scărpinându-se la cap) 

Zău, n-ai cuvânt să te superi... 

RĂZVAN 

(punând mâna pe sabie) 

leși afară! leşi afară!... 

(Răzașul și Vulpoi ies prin o ușă, pe când 
Vidra intră prin alta.) 

VIDRA 

Ce-nsemnează astă larmă? 

RĂZVAN 

Dintâi să mă liniştesc! 

VIDRA 

Eşti turburat? 

RĂZVAN 

Nu-i nimica... Nu poci să mă stăpânesc... 

Dor de ţară!... Sunt cam iute... 

(Strigă.) Măi Răzașule! Vulpoi!... 


VIDRA 

Dar ce vrei să faci, iubite? 

(Vulpoi intră cu sfială.) 

RĂZVAN 

(dându-i mâna) 

Fie pace între noi!... 

Celalalt de ce nu vine?... 

VULPOI 

Aș! El fulgeră, trăsnește, 

După cum știi că-i e firea: când se supără, 
plesneşte! 

RĂZVAN 

Spune-i că-l rog să mă ierte... Mi-aţi vorbit 
într-un ceas rău. 

Cât despre plecarea voastră, o să vedem mai 
târziu. 

VULPOI 

Să trăieşti! 

(lese.) 

VIDRA 

Aș vrea să aflu și eu cu tot dinadinsul 

Ce-i și cum... 

RĂZVAN 

Am fost la hatman... 

VIDRA 

A! Şi ce-ai făcut la dânsul? 


RĂZVAN 

Dragă, o să-ţi spui în urmă lucrurile ce-am 
grăit; 

Ajungă-ți acum dodată că ieşii foarte 
mâhnit... 

M-arunc pe cal ca vârtejul, înfig în coasta-i 
un pinten, 

Murgul scutură din coamă, zboară vesel, fuge 
sprinten, 

Și cu cât sălta mai tare, și cu cât mai mult 
sărea, 

Mișcarea-i cea furioasă simţeam că mă 
răcorea, 

Până ce-l lăsai în voie, azvărlind din mâini 
căpăstrul. 

Astăzi însă de nevoie mă simţii împins la mal, 

Căci dorul țării răzbate pân! și sufletul de 
cal!... 

Nainte-mi se dezvăliră, șerpuind ca un 
balaur, 

Holde și câmpii, în care, jucând pintre spice 
de-aur, 

Se zăreau, ca pietricele presărate pe-un inel, 

Busuioc și garofițţă, toporaș și ghiocel, 

Iar prin ele-n depărtare, un român muncind 
la soare, 


Falnic, rumen, plin de viață, se părea și el o 
floare!... 

Le văzui acele locuri şi din văz le sărutai: 

Țara-mi, unde însuși iadul parcă se preface-n 
rai!... 

Numai tu poți înțelege, numai tu, Vidro 
iubită, 

Poți simți cu ce durere am trecut eu prin 
ispită 

Şi, scăldând calul în spume, de la țărmul 
fermecat: 

Eu și dânsul, fără voie, amândoi ne-am 
depărtat!... 

Viu acasă... d-abia însă pus-am piciorul, și 
iată, 

Vin Răzașul și Vulpoiul dinaintea mea 
dodată, 

Neștiind că-n pieptu-mi arde cel pojar 
îngrozitor, 

Şi-mi vorbesc de ţara noastră, şi-mi grăiesc 
de-al ţării dor! 

Ei să plece la Moldova! Dor de ţară! Dor de 
țară!... 

Iară sângele meu fierbe! Furia m-apucă 
iară!... 

VIDRA 


Vrea să zică, tu, Răzașul, calul vostru şi 
Vulpoi 

Sunteţi tocmai deopotrivă, tot un fel și tot un 
soi? 

RĂZVAN 

Cum așa?... 

VIDRA 

Inima voastră se vaietă și suspină 

Dup-o pulbere deșartă, o bucată de ţărână, 

Un pământ uscat și rece, de ierburi acoperit, 

Printre cari o floricică de-ntâmplare-a 
răsărit!... 

Asta-i iubirea de ţară?... De-așa iubire mi-e 
jale, 

De-așa fiinţă mi-e milă... 

RĂZVAN 

Tu iar cu visele tale!... 

VIDRA 

Vise!... Nu oricine poate să viseze-al Vidrei 
vis!... 

Când te-am întâlnit în codru și-ntâlnindu-te 
mi-am zis: 

Acest haiduc o să-ntreacă trândăvita boierime 
Eu visam... ș-astfel de vise altul nu visează 
nime! 

Când te-am smuls la lumea largă din ascunsu- 


ti adăpost, 

Împingându-te-nainte, iarăși visul meu a fost! 

Ș-acum eu visez, Răzvane, când mi se pare 
ciudată 

Iubirea ţării ce numai prin buruieni se 
desfată!... 

Omul ce-și iubește țara cu adevăratul dor 

Nu-i pasă de lutul ţării, ci de-al țării viitor! 

Năzuiește pân' la stele, fă-te tot și tot mai 
mare, 

Și slava-ţi o să mărească țara ta din 
depărtare. 

Precum luminosul soare, 

Din lăcașu-i depărtat, 

Sparge făr' să se pogoare 

Vălul nopţii-ntunecat!... 

Fie Răzvan orişiunde, el tot țara și-o iubește, 

Dacă prin faptele sale se ridică și uimeşte, 

Încât împrejuru-i face pe străin şi pe păgân 

Să şoptească cu mirare: multe poate un 
român!... 

(Sbierea se arată în ușă.) 

RĂZVAN 

Tu, jupâne? Cum? Ş-aice?... 

SBIEREA 

(frecându-și mâinile) 


Da, da! Ș-aice! Ș-aice! 

De ce nu? Viu din Moldova ca să te fac mai 
ferice... 

Jupâneasă foarte scumpă, nu știi încă, 
negreșit, 

C-uncheșelul dumitale nu mai este?... S-a 
sfârșit: 

Și-a încheiat catastihul, isprăvind de 
cheltuială, 

Căci și viaţa omenească-i tot un fel de 
socoteală... 

VIDRA 

(cu răceală) 

A murit? Ce spui, jupâne? Și dumneata cum o 
ştii? 

SBIEREA 

De vro câtva timp încoace eram vecini la 
moșii. 

Când mă-ntorsei din robie, cu dobânzi 
întârziate 

Cumpărai pe lângă Nistru niște câmpuri 
nelucrate... 

Apoi bine, jupâneasă, dumneata acuma ești 

Deplină stăpânitoare moștenirii părintești: 

Patru sate, două iazuri, mii de vite 
râmătoare, 


Șepte mori, o herghelie, ș-o pădure... Nu 
vinzi oare? 

VIDRA 

Duneata ai vrea să cumperei? 

SBIEREA 

Ieftin; bani în ţară nu-s! 

Cu turcii, cu bir, cu dajdii, toţi gălbănașii s- 
au dus... 

RĂZVAN 

Nu! Noi nu vindem nimica! Voi lăsa pe leşi 
mai bine 

Ș-o să m-așez românește în ţara mea și la 
mine... 

VIDRA 

Așa? Nu cumva, Răzvane, să ne-nchidem într- 
un sat, 

Gustând viaţa de câmpie și văzduhul cel 
curat 

Într-o cușcă mojicească, plină cu miros de 
varză, 

În casă grămezi de teancuri şi pe-acoperiș o 
barză? 

Tu o să petreci, iubite, vânând potârnichi și 
lupi? 

Eu purtând grijă de turme, de țarină și de 
stupi, 


Iar vătavii, părcălabii și vecinii de moșie, 

Văzându-ne, o să zică: Ce bună gospodărie!... 

Frumos trai! plăcută soartă! Noi, o Vidră ș-un 
Răzvan, 

Să-nlemnim stând la o parte, nemișcaţi ca un 
buștean!... 

SBIEREA 

Este foarte potrivită socoteala dumitale: 

Decât a sta la moșie, mult mai bine cu 
parale... 

RĂZVAN 

Dar ascultă, dragă Vidră, și-n Moldova, ca ş- 
aici, 

Se dă cuvenita cinste la ostași și la voinici... 

SBIEREA 

(clătinând din cap) 

Hem! s-ar putea ca ș-acolo să te primească 
polcovnic... 

Însă la români o slujbă nu-i tocmai lucru 
statornic! 

VIDRA 

Să văd eu cum se-ncovoaie cu sfială un 
Răzvan 

Pe lângă cei mai din coadă boierași de la 
divan 

Pentru ca dintr-înșii unul, c-o inimă mai 


miloasă, 

Ca la un câine din curte să-i arunce nişte 
oase? 

Ba poate că și pe Vidra, pe nepoata lui 
Moţoc, 

O să mă trimiţi, cu lacrimi să mă duc într-un 
noroc 

La nevasta vrunui vornic sau la vro 
logofeteasă, 

Care n-ar putea la mine să fie nici fată-n 
casă!... 

Așa se capătă slujba când tu te pleci ca s-o 
cei, 

În loc d-a-i sili prin fapte să te caute chiar ei! 

Nu, nu! Las! ca ţara noastră să simţă durerea 
crudă 

Că-n sânu-i omul de frunte în deșert îl vezi c- 
asudă, 

Și din cupa deznădejdii bând ocară, bând 
amar, 

Lucrează şi zi şi noapte, lucrează tot în zadar, 

Căci mișeii, ca o strajă, cârma ţării 
împresoară 

Și pe-oricine nu-i dintr-înșii mi-l resping și 
mi-l doboară! 

SBIEREA 


Ca unul ș-unul fac două, vorbit-ai drept și 
frumos! 

Pe mine, zău, tot mișeii din visterie m-au 
scos. 

Mulţi mișei sunt în Moldova! Dumnezeu să te 
ferească 

Eu ș-oricare om de treabă poate să se 
prăpădească!... 

(Către Răzvan.) 

Așadar, vinde-ţi moșia, să n-ai bătaie de cap: 

Uite, eu, ca un prieten, aş vrea numai să te 
scap... 

RĂZVAN 

(luând pe Vidra la o parte) 

Iubită Vidră, mai lasă... De ce-i astă grabă 
mare? 

Eu nu ţi-am spus încă toate... Mai este o- 
mprejurare... 

(Cu răceală, către Sbierea.) 

Vino mai târziu, jupâne,... Mai târziu! 

SBIEREA 

(cu umilință) 

Vă las... Vă las... 

Mă-ntore într-o jumătate, ba nu! Într-un sfert 
de ceas. 

(Se depărtează, apoi se opreşte în ușă, se mai 


închină o dată şi iese.) 

VIDRA 

(cu tărie) 

Fie! Eu ţi-am spus, Răzvane, ş-acum îţi voi 
spune iară 

Că Vidra nu vrea să plece ca să se-ngroape la 
tară... 

RĂZVAN 

Bine! Nu ne vom întoarce!... Vreau și eu să-ți 
dovedesc 

Cât de mare ţi-e puterea și cât de mult te 
iubesc. 

VIDRA 

Dar oare viața-mi întreagă nu-i destul să-ți 
dovedească, 

În toată clipa, că Vidra ştie şi ea să iubească? 

Eu nu mă gândesc, Răzvane, eu nu mai pot 
cugeta, 

Eu nu mai pricep nimica decât înălțarea ta... 

RĂZVAN 

Nu vom pleca la Moldova; mă supun voinţei 
tale, 

Dar lumea-i încăpătoare; s-alegem o altă cale; 

La nemți, la turci sau aiurea, oriunde-mi vei 
porunci, 

Atâta-i cu neputinţă de-a mai rămânea pe- 


aci... 

VIDRA 

Și de ce-i cu neputinţă? 

RĂZVAN 

Ştii c-am fost la hatman... 

VIDRA 

Bine... 

RĂZVAN 

Acum el n-o mai ascunde ș-o spune la 
orișicine 

C-o să fie cu Moldova un război înfricoșat... 

Astăzi la dânsul acasă ne-a chemat pe toți la 
sfat, 

Ne spuse dintâi că leșii sunt rău cu ţara 
nemţească, 

Ș-având legături cu turcii ar dori să le 
păzească; 

Ne mai spuse c-Aron-vodă, noul domn 
moldovenesc, 

Ţine-mpotriva Turciei cu-mpăratul cel 
nemțesc; 

Ne-a mai spus altele multe, înșirând vro patru 
oare, 

Și-n sfârşit, drept încheiere, ne-a arătat o 
scrisoare, 

În care craiul îi zice să fie gata pe loc 


A trece hotarul ţării cu sabie și cu foc... 

M-ai lăsa tu oare, Vidro, ca braţul meu să 
izbească 

Un piept de român? S-aprinză o colibă 
românească?... 

RĂZAȘUL 

(intrând zăpăcit) 

Vine hatmanul! El însuși!... 

(Iese) 

VIDRA 

Eu te las a cugeta 

Că... lovind pe-un domn netrebnic, vei scăpe 
chiar ţara ta... 

(Vidra iese prin o ușă, pe când prin alta intră 
hatmanul.) 

HATMANUL 

(privind în urma Vidrei) 

Este sora dumitale? Acea femeie vitează, 

Ce te-nsoţeşte-n războaie, înfruntă moartea, 
veghează 

Pe câmpul de bătălie, în rând cu ostașii mei, 

Pe cari ades îi întrece?... Minune dintre 
femei! 

RĂZVAN 

Este Vidra... 

HATMANUL 


Astă dată cerul a fost cu dreptate, 

Dând o asemenea soră la un asemenea frate... 

(Se aşază, se gândeşte, apoi, după o tăcere.) 

Fiindcă-astăzi dimineaţă ne certasem 
oarecum, 

Tu nu te-aşteptai, sunt sigur, să ne mai 
vedem acum... 

RĂZVAN 

Nu, hatmane. Neaşteptată e numai cinstea 
cea mare 

De-a te vedea-n locuinţa unui om fără- 
nsemnare... 

HATMANUL 

În întâlnirea ce-avurăm pare-mi-se că-mi 
spuseși... 

RĂZVAN 

Și ţi-o mai spui înc-o dată că-mi dau viața 
pentru leşi, 

Ș-oriunde mă vor trimite, le voi sluji cu 
credință, 

Dar nu mă bat cu românii... nu; asta-i peste 
putinţă!... 

HATMANUL 

Polcovnice! Bagă seama că, mai mult ca 
orișicând, 

Eşti dator tocmai acuma să te jertfești chiar 


nevrând. 

Ajutorul dumitale, decât altul orișicare, 

Ni-i cu totul de nevoie în această-mprejurare. 

Dumneata cunoşti Moldova; ţara ș-oamenii 
cunoşti, 

Locurile, rânduiala, tot ce trebui pentru oști... 

Războaiele se câştigă nu numai prin vitejie; 

Ades mai mult ca prin brațe se face prin 
dibăcie... 

RĂZVAN 

(posomorându-se) 

Am înțeles! Prin urmare, vouă vi-i trebuitor 

Un om vândut, o iscoadă, un mișel, un 
trădător... 

HATMANUL 

A, polcovnice! Se poate să-mi faci astfel de 
dojene? 

Dumneata ești leah acuma, căci patria ubi 
bene, 

După cum zice latinul, și nu mai ești 
moldovean: 

Poţi să te baţi cu Moldova făr-a te numi 
viclean... 

RĂZVAN 

Hatmane, latinul zice... dar fii bun de-mi 
tălmăcește, 


În cuibul meu, la Moldova, nu se-nvaţă 
latinește... 

HATMANUL 

Ţara este unde-i bine... 

RĂZVAN 

Așa?... Păcătos latin, 

Cine iubea deopotrivă pe-un frate şi pe-un 
străin, 

Zicând că ţara-i o turtă, încât să poată 
stomahul 

Leah a mă face pe mine, sau muscal să facă 
leahul! 

Nu, hatmane! Niciodată!... Fie pâinea cât de 
rea, 

Tot mai dulce mi se pare când o știu din ţara 
mea!... 

HATMANUL 

(sculându-se) 

Vrea să zică, ești statornic în hotărârea luată 

De-a ieși din sânul nostru? 

RĂZVAN 

Da. Ş-o mai spui înc-o dată, 

Dar mă jur că de nevoie și cu părere de rău: 

Dumneata singur ai face tot așa la locul 
meu... 
HATMANUL 


(așezându-se, după o tăcere) 

Pe castelanul Piotrowski îl cunoști; rudă cu 
mine, 

În războaie totdauna s-a bătut destul de bine, 

Fiind dintre cei de frunte și la luptă, și la sfat, 

Nu-i bătrân, nu-i fără stare, este foarte 
învăţat... 

Ei bine! eu, cum s-ar zice, aș putea să pun la 
cale 

Ca nepotul meu Piotrowski să ia sora 
dumitale... 

RĂZVAN 

(sculându-se) 

Pe Vidra? El o iubește? Ţi-a spus? 

HATMANUL 

Nu... 

RĂZVAN 

El nu ţi-a spus? 

HATMANUL 

Piotrowski o să m-asculte: tânărul e 
preasupus... 

RĂZVAN 

(liniștindu-se) 

Bine! O să-ntreb pe Vidra... Vom vedea ce-o 
să ne zică!... 

El nu ţi-a spus c-o iubește? Să fi spus... Dar 


nu-i nimică... 

HATMANUL 

Ș-aceasta nu-i încă totul. Ca să leg cu ţara 
mea 

Pe viteazul cel mai mare din câţi am putut 
vedea, 

Eu, eu, hatmanul, sunt gata să-ţi dau în 
căsătorie 

Pe fiica mea... 

RĂZVAN 

(mișcat) 

Cum? pe fiica-ți... 

HATMANUL 

Așa, polcovnice... 

RĂZVAN 

Mie? 

HATMANUL 

Nu mă mir că te uimeşte... 

RĂZVAN 

Da! $-o s-uimească pe toţi! 

Hatmane! Eu în Moldova știi oare ce-am fost? 

HATMANUL 

Ce? 

RĂZVAN 

Hoţ! 

HATMANUL 


(sculându-se cu mirare) 

Hot? O, Doamne!... 

RĂZVAN 

Hot de codru! Să răpească și s-omoare, 

Nu făcea braţul meu alta... Îmi mai dai pe 
fiica-ţi oare? 

HATMANUL 

Trecutul nu ne privește... Să privim ce este 
azi: 

Eu te văd boier, polcovnic, ostașul cel mai 
viteaz; 

Când ţara mea-ţi datorează izbânde 
strălucitoare, 

Iar cine caută pete, le găsește chiar în soare, 

Eu îți dau pe fiica-mi! 

RĂZVAN 

Însă... gândeşte-te... 

HATMANUL 

(așezându-se) 

M-am gândit. 

RĂZVAN 

(după o tăcere) 

Hatmane prealuminate! În Biblie ai citit 

Că Faraon din Eghipet s-a-nfundat cu 
păcătoşii 

Din voia dumnezeiască în undele Mării Roșii? 


HATMANUL 

Dar ce-nsemnează-ntrebarea? 

RĂZVAN 

Astfel pieri Faraon; 

Puţini dintr-ai săi scăpară din acel grozav 
canon; 

Totuşi, o altă pedeapsă de la urgia cerească, 

O pedeapsă și mai crudă a trebuit să 
primească. 

Dumnezeu îi osândise, în urma celui potop, 

Mii de veacuri să colinde fără ţintă, fără scop, 

Alungaţi din ţară-n ţară, din loc în loc ca o 
turmă, 

Dispreţuiţi de noroade ca lucrul cel mai din 
urmă, 

Și-nvârtindu-se pe drumuri, până la groaznica 
zi 

Când trâmbița judecății din cer o vor auzi, 

Ș-atunci lumea despletită, ca muierea 
vinovată 

O să strige: Doamne! Doamne! mai iartă-mă 
ş-astă dată!... 

HATMANUL 

Polcovnice! Vino-n fire... 

RĂZVAN 

Acel neam nenorocit, 


La Dumnezeu în osândă și la oameni huiduit, 

Sufere cu nepăsare mânia ursitei sale, 

Bărbaţii lor nu știu alta decât să fure, să- 
nșale, 

Tăvălindu-se minciună, în mișelii cufundați, 

Iar femeile ajută, și chiar întrec pe bărbați, 

Vânzând drumașilr floarea tinereţilor 
plăpânde, 

Ș-apoi sufletul Satanei, când alta nu se mai 
vinde, 

Căci soarta lor e să vânză... nu le pasă ce și 
cui! 

HATMANUL 

Tigani? 

RĂZVAN 

(ştergând sudoarea de pe frunte) 

Tatăl dumitale a fost leah? 

HATMANUL 

Ce vrei să-mi spui?... 

RĂZVAN 

Însă maica dumitale se zice c-a fost 
maghiară? 

HATMANUL 

Polcovnice! Ce-ntrebare? Unde mergem? 

RĂZVAN 

Așadară, 


Eşti maghiar? 

HATMANUL 

Ba leah; dar totuși prea ciudate mi se par 

Aceste vorbe fără noimă... 

RĂZVAN 

Eşti leah! Vai, nu ești maghiar!... 

Neamul se ia după taică!... După taică!... 
Biata mamă 

De loc nu se socotește, de loc nu se bagă-n 
samă!... 

Sărmana maică, ce poartă copilu-n sângele 
său, 

Ca să-i dea suflarea vieţii, duce chinul cel mai 
greu, 

Cu cântecul ei ne-nvaţă, cu laptele-i ne 
nutrește; 

Când plângem noi, ea, drăguţa, c-un zâmbet 
ne linişteşte 

Și plânge de bucurie văzându-ne că zâmbim; 

Maica, cea dintâi fiinţă pe care noi o iubim, 

Cea dintâi ce ne iubeşte, nu-i nimică! Totu-i 
tată!... 

O, dreptate omenească! O, dreptate 
blestemată!... 

HATMANUL 

(cu îngrijire) 


Polcovnice! Tu mă sperii... Eşti bolnav... Eşti 
rătăcit... 

RĂZVAN 

Maica mea a fost româncă. Tată-meu... Mai în 
sfârșit, 

Eu... eu sunt ţigan! 

HATMANUL 

O, Doamne! Tu ţigan?... 

Nu-mi place gluma!... 

RĂZVAN 

Da! Tigan, ţigan!... Ei bine, să te mai vedem 
acuma!... 

HATMANUL 

(își pune mâna pe frunte, se gândește, apoi, 
după o tăcere, în cursul căreia Răzvan îl 
privește aţintit) 

Întreaga ţară leşească... 

RĂZVAN 

(apucându-l iute de mână) 

Taci, hatmane! Nu uita 

Cine-s eu, ş-adu-ți aminte și cine ești 
dumneata!... 

În viaţă numai o dată întâlnii în neagra-mi 
cale 

Una singură fiinţă cu simţirea dumitale, 

Ce din falnica nălțime a nașterii boierești, 


Privind cu ochii cu care tu, hatmane, mă 
priveşti, 

Cu mâna-i îmi strânse mâna și-mi vorbi cu 
omenie. 

Acea ființă e Vidra... nu soru-mea, ci soție. 

HATMANUL 

(sculându-se și răzămându-se de umerii lui 
Răzvan) 

Am făcut, ca leah și hatman, tot ce-n putință 
mi-a stat, 

Și nimic, nimic în lume din parte-mi n-aş fi 
cruțat, 

Ca să câștig țării mele pe iubitul meu 
tovarăș... 

Dar nu-i chip! Să fim prieteni! Mâna ta!... 
spuindu-ţi iarăși 

Că primeam cu bucurie un ginere ca 
Răzvan!... 

VULPOI 

(intrând iute) 

Polcovnice! De la ţară un boier... Un 
moldovan... 

(Lasă să intre Bașotă și iese. Răzvan face o 
mișcare de mirare, Bașotă, văzând pe hatman, 
se oprește în ușă.) 

HATMANUL 


Boierule din Moldova! Nu te cunosc pân- 
acuma, 

Și totuși, te rog dă-mi voie ca să-ți spun o 
vorbă numa... 

Norodul vostru se zice c-oareșicând ar fi venit 

Și s-ar trage tocma-tocma din Râmul cel 
preavestit,; 

Dar cum oare vreţi ca lumea să v-asculte, să 
vă crează, 

Când întreagă firea voastră cu totul se 
depărtează 

Din obiceiul acelor oameni ageri și vârtoși, 

Pe care voi cu trufie ni-i arătaţi ca strămoşi? 

Râmlenii cei din vechime căutau fără-ncetare 

Ca să scoaţă la lumină tot ce-i bun și tot ce-i 
mare, 

Încât la plug și la sapă găseau adesea bărbaţi 

Cu cari se fălește lumea: pe Catoni și 
Cincinaţi... 

La voi, însă, când o rază 

De soare pătrunde-n ţară, 

Toţi se scoală, toţi turbează, 

Toţi voiesc s-o dea afară!... 

(Arată la Răzvan și iese.) 

BAȘOTĂ 

(închinându-se) 


Cer iertare; viu d-a dreptul de la drum și plin 
de prav. 

Mă cheamă... 

RĂZVAN 

Știu cum te cheamă, jupâne mare vătav! 

Ne cunoaștem foarte bine. 

BAȘOTĂ 

(închinându-se) 

Umplut-ai Moldova-ntreagă de numele 
dumitale, 

Și slava ce-o câștigaseşi, nu puţin a mai 
crescut 

Prin vestea că mai în urmă și pe tătari i-ai 
bătut; 

Deci icoana mătăluței, la Cracovia lucrată 

Și care, cum ești acuma, întocmai astfel te- 
arată, 

Stăpânu-meu Aron-vodă o ţine-n palatul său, 

Unde cu multă plăcere putut-am s-o văd și 
eu; 

Și cum o văzui, pe dată zis-am: mare, mare, 
mare! 

Nas de șoim! O frunte-naltă! din ochi inima 
tresare! 

Mai în sfârșit, toată faţa numai duh și numai 
foc!... 


Căci pe cei aleși de soartă eu unu-i ghicesc pe 
loc... 

RĂZVAN 

Nasul meu, ochii și fruntea vor fi fost de tot 
altminte; 

Așadar, nu-i de mirare că nu-ți mai aduci 
aminte!... 

Ș-apoi altceva mai este: eu eram atât de mic, 

Încât vătavul cel mare, zărind un sărman 
pitic, 

Nu vrea nici să-l bage-n samă sau d-aproape 
să-l privească 

Ș-ar fi putut cu piciorul ca pe-o muscă să-l 
turtească! 

Piticul însă de-atuncea, speriat de-un vis 
grozav, 

N-a uitat și n-o să-l uite pe-acel puternic 
vătav... 

Dar lăsând acestea toate, spune-mi, cinstite 
jupâne, 

Ce-ntâmplare, ce furtună te-o fi aducând la 
mine? 

BAȘOTĂ 

(închinându-se) 

Măria-sa Aron-vodă, din voia lui Dumnezeu 

Moșteanul ţării Moldovei, domnul și stăpânul 


meu Ba și naș, căci mai deunăzi, din părinteasca 
sa milă, 

Mi-a făcut nespusa cinste de-a-mi boteza o 
copilă Mă trimite cu solie la polcovnicul 
Răzvan, 

Ca să-i spui că-l cheamă țara, dându-i un loc 
în divan... 

RĂZVAN 

În divan?... 

BAȘOTĂ 

(închinându-se) 

Suntem în luptă cu puterile păgâne, 

Și, după câte se spune, o să mai vedem ca 
mâine 

Că şi leahul trece Nistrul turcului în ajutor. 

Un război atât de strașnic nu-i tocmai lucru 
uşor! 

Deşi nemții şi muntenii sunt legați cu noi 
frățeşte, 

Deși oști avem destule, deși hrana nu lipsește, 

Totuşi, este trebuinţă și de-un hatman ispitit: 

Stăpânul meu Aron-vodă la dumneata s-a 
gândit... 

RĂZVAN 

(iute) 

Cum ai spus? Ce zici? Eu hatman? Mai spune 


dar înc-o dată!... 

Hatman?... Hatman în Moldova?... Ce- 
ntâmplare neașteptată!... 

BAȘOTĂ 

(închinându-se) 

Sărut mâna. Merg la gazdă și stau gata 
orișicând 

La porunca dumitale... Cred c-o să plecăm 
curând... 

(lese cu multă umilinţă, pe când Vidra se 
arată în altă ușă, oprindu-se fără a fi văzută de 
Răzvan.) 

RĂZVAN 

(după o tăcere) 

Acest om fără dreptate de nu m-arunca-n 
robie, 

Eu n-aş fi cătat lumină la codru și-n haiducie; 

De nu mă ducea norocul în umbra negrei 
păduri, 

Pe minunata mea Vidră n-aș fi întâlnit-o 
aiuri; 

De nu iubeam o femeie cu o inimă semeaţă, 

N-aș fi găsit în războaie un nume ș-o nouă 
viață!... 

Acest om, fără s-o știe, m-a ridicat pân-aci: 

O, Doamne! căile tale cine le poate ghici! 


Tu, ce pe dușmanii noștri ades ni-i faci o 
unealtă, 

Prin care te-mpingi cu-ncetul la ţinta cea mai 
înaltă!... 

VIDRA 

(apropiindu-se) 

Jupâne! Jupâne hatman! 

RĂZVAN 

(strângându-i mâna) 

Tu o știi?... 

VIDRA 

Ţi-a mai rămas 

Să faci pe calea măririi un singur, un singur 
pas! 

RĂZVAN 

Un pas?... 

VIDRA 

Ca s-apuci cu fală scaunul lui Ștefan cel Mare 

Și patruzeci mii de oaste să te-aștepte-n 
ascultare, 

Bucuroși a-nfige lancea în ce parte-i va- 
ndrepta 

Un deget al mâinei tale, o vorbă din gura 
ta!... 

RĂZVAN 

(turburat) 


Scaunul lui Ștefan cel Mare?... 
VIDRA 

Ștefan cel Mare, iubite! 

RĂZVAN 

(punând mâna pe braţul cel legat) 
Ştii tu oare că tătarii poartă săgeți otrăvite?... 
Astă rană... 

VIDRA 

(zâmbind) 

Astă rană? Ei bine?... Ce-i?... Să vedem!... 
Te temi de moarte, Răzvane?... De când 


asta?... 


RĂZVAN 
Da, mă tem!... 
Nu mă temeam mai-nainte, până ce cu 


desfătare 


Nu gustai, Vidro iubită, din fagurul de-a fi 


mare! 


VIDRA 

Așa-i, Răzvane, că-i dulce?... 

RĂZVAN 

O, nepoata lui Moţoc! 

Sufletul meu fără tine n-ar fi cunoscut de loc 
Astă simţire ciudată, ce-l îndeamnă să 


dorească 


Jos la picioarele sale toată lumea s-o 


privească!... 

VIDRA 

Și numai tu ca un munte ce primește cel 
dintăi 

Mândrul soare, pe când noaptea stă culcată 
peste văi!... 

RĂZVAN 

O, da! Voiesc a fi mare, precum Sbierea cu 
grămadă 

Voiește movile de-aur numai la dânsul în 
ladă! 

(Sbierea scoate capul prin ușa din fund.) 

Însă rana braţu-mi arde... O săgeată cu venin! 

SBIEREA 

(înaintând) 

Vindeţi? Dacă dați mai ieftin, eu plătesc 
acum peşin... 


CÂNTUL V - MĂRIREA 


„Așa s-a plătit și lui Răzvan răul ce-i făcuse și 
el lui Aron-vodă...“ 

Miron Costin, cap. Il 

FEŢELE : 

RĂZVAN, hatman moldovenesc 

VIDRA 

RĂZAȘUL 

BAȘOTĂ 

TĂNASE 

VULPOI 

SBIEREA 

ȘOLTUZUL 

UN COPIL, MAI MULŢI CĂPITANI ȘI 
TÂRGOVEŢI. 

Palatul lui Răzvan la Iași. 

(Răzașul șade gânditor, fluierând o doină, cu 
capul plecat pe mână. Afară se aud din 
depărtare împușcături de tun.) 

VULPOI 


(intrând) 

Bună ziua, căpitane! 

RĂZAȘUL 

Ziua rea, nu ziua bună! 

Unde vezi tu bunătate, când tot fulgeră şi 
tună? 

Măi, Vulpoiule, nu-i bine... 

VULPOI 

Te prea poftesc mai întăi 

Să te-nveţi a nu-mi mai zice nici „Vulpoiule“, 
nici „măi“! 

Sunt căpitan ca și tine, și nu-s căpitan 
degeaba: 

Te rog dar să-mi zici de-acuma: „căpitane“... 

RĂZAȘUL 

Mare treabă! 

Nu cumva să-ţi zic „jupâne“, sau „boierule“? 
Ce spui!? 

Mai așteaptă! Deocamdată, pune-ţi, dragă, 
pofta-n cui!... 

Leahul ne trimite-ntruna ghiulele peste 
ghiulele, 

Noi stăm închiși în cetate ca dobitocul în 
piele, 

Merinda se-mpuţinează, iarbă de puşcă mă 
tem 


Că peste două-trei zile de leac n-o să mai 
avem, 

Și tu te gândești acuma, moară stricată! 
dihane! 

A da lege și poruncă ca eu să-ți zic: 
„căpitane“?... 

VULPOI 

Te sperie leahul?... Asta-i?... Apoi pe pace să 
fii. 

Noi ne-am înfrățit cu dânșii. 

RĂZAȘUL 

Dar tu de unde o știi?... 

VULPOI 

Drace! Vulpoi ce nu știe? Ascultă, să-ţi spui 
pe faţă, 

Măria-sa Aron-vodă trimis-a azi-dimineaţă 

Chiar pe Bașotă vatavul drept la hatmanul 
leșesc... 

RĂZAȘUL 

Şi crezi tu?... 

VULPOI 

Cu bună samă! Nicidecum nu mă-ndoiesc!... 

Leșii sunt gata la pace... Vrei dovezi? Ei bine, 
iată!... 

Dintâi cetatea Sucevei nu s-a luat niciodată 

Și, prin urmare, nici astăzi nu se ia așa ușor; 


Apoi Başotă vatavul e un faimos vorbitor 

Și deci, îndrugând la fleacuri, pe leşi o să-i 
ameţească, 

Că-i știut ce fel de poamă-i înțelepciunea 
leșească; 

În sfârşit, duşmanul vede că nu-i glumă cu 
Răzvan, 

Cunoscându-l din aproape că-i suflet de 
hoţoman!... 

Așadar, la dracu lupta, ducă-se naibei 
vrăjmașul, 

Târgu-i rupt, pacea-i făcută, n-ar strica nici 
aldămașul; 

Crâșmăreasa nu-i departe: o măsură, doi 
şalăi, 

Cotnar din via domnească... 

RĂZAȘUL 

Măi Vulpoiule... 

VULPOI 

lar „măi“? 


Nu poţi să zici „căpitane“?... Zău c-o s-ajungă 


la ceartă!... 

RĂZAȘUL 

Bre, n-am văzut pân-acuma o făptură mai 
deșartă, 

Trăsni-te-ar căpitănia, căpitane mare fleac! 


Sunt sute de semne rele, iar bune nu-s nici de 
leac. 

Hatmanul nostru, de pildă, când intră, când 
vrea să iasă... 

Mereu se tot poticnește, intrând și ieșind din 
casă... 

VULPOI 

Dec! Astea sunt semne bune! 

RĂZAȘUL 

Semne bune? 

VULPOI 

Negreşit! 

Este rău când omul cade, iar nu când s-a 
poticnit... 

RĂZAȘUL 

Vezi că ș-altceva mai este... 

VULPOI 

Orișicâte mi s-ar spune, 

Tălmăcind cum se cuvine, toate semnele sunt 
bune! 

TĂNASE 

(intrând) 

O veste, copii!... O veste!... 

VULPOI 

Căpitani, iar nu copii! 

Te rog, căpitan Tănase, ca și dumneata s-o 


ştii... 

Am ajuns și eu odată să fiu un obraz în lume, 

Şi tocmai acuma nimeni nu vrea să-mi zică pe 
nume!... 

RĂZAȘUL 

Ce veste? 

TĂNASE 

O veste mare. Vatav Bașotă-n sfârșit 

Împacă treaba cu leşii, şi domnul a iscălit... 

Avem pace chiar la vreme: ne lipseau hrana 
şi pravul, 

Nu era chip a mai merge... 

VULPOI 

Isteţ mai e și vatavul! 

RĂZAȘUL 

Cu leșii?... Asta-i nimică!... Mai este turc și 
tătar... 

VULPOI 

Haida-de! Ei sunt departe... Grijă le porţi în 
zadar... 

TĂNASE 

Ba nu-i vorbă că-s departe; dar leşii se- 
ndatorează 

A ne tocmi și cu dânșii... 

RĂZAȘUL 

Cine-i nebun ca să-i crează! 


(Afară se aud strigăte: „Să trăiască Aron- 
vodă“. 

VULPOI 

Aron-vodă să trăiască... Auziţi ce chiu? ce 
zvon? 

Mult mai iubește norodul pe măria-sa Aron! 

TĂNASE 

Adică, orice s-ar zice, e un vodă cumsecade: 

Pe sărăcimea o cruţă, pe cei cu caftan îi rade, 

Iar nu lasă pe ciocoiul, fără fund și fără dop, 

Să despoaie toată ţara, cum făcea Petrea cel 
Șchiop!... 

Însă nu-i lucru temeinic a norodului strigare. 

Sunt bătrân. Văzui cam multe... Strigau alţii 
și mai tare: 

„Să trăiască Lăpuşneanul“, și-l vicleniră urât: 

„Despot-vodă să trăiască“, ş-apoi mi l-au 
omorât; 

„Să trăiască Ştefan Tomșa“, și-l goniră ca pe- 
un câine; 

„loan-vodă să trăiască“, și-l dete-n gheare 
păgâne... 

Într-o clipă Lăpuşneanul, Tomșa, Despot şi 
Ion 

Fură jos și jos dodată... Vai și de vodă Aron! 

Una crede ș-alta spune, iar face din zăpăcire 


Necrezute și nespuse: așa-i românul din fire. 

RĂZAȘUL 

Bine-ar fi s-avem odihnă! După ce de la divan 

Mi-am câștigat judecata mulțumită lui 
Răzvan, 

Cum aș mai zbura, bădiţă, să-mi mai văz de 
răzăşie!... 

VULPOI 

Nu-ţi este greu, căpitane, ca să spui o 
nerozie? 

Eu, unul, din ziulica de când m-am căpitănit, 

Uitat-am nu răzășia, ci chiar codrul 
înverzit!... 

Ș-aice-s ca şi-n pădure, având puterea de-a 
face, 

Fără frică de pedeapsă, tot ce vreau și tot ce- 
mi place. 

Neghiobii, ce nu m-ascultă, stau la pândă de-i 
ochesc, 

Apoi mi-i iau la bătaie, mi-i închid și mi-i 
globesc... 

Suntem oameni, căpitane, pentru cari totul e 
lesne, 

Căci lumea cea mai măruntă nu ne-ajunge 
nici la glezne. 

Venit-a apa la moară! Vom măcina cât 


putem: 

Să ne folosim de timpuri când alţii de noi se 
tem!... 

Ce să te mai plângi atâta pentr-un pai de 
răzășie, 

Când acuma ţara-ntreagă e pentru noi o 
moșie!... 

RĂZVAN 

(intră foarte tulburat) 

Bine că sunteţi aice!... Unde-i Vidra? 
Ascultaţi!... 

Mergeţi... Pe toţi căpitanii pe dată să mi-i 
chemaţi!... 

Eu v-am fost ca ș-un părinte!... Adunaţi-i mai 
în pripă!... 

Timpul zboară... Mai degrabă!... Într-o clipă! 
într-o clipă!... 

(lese prin ușa din stânga.) 

VULPOI 

Ha, ha! Înțeles-aţi oare vrun singur cuvânt 
măcar? 

Mă tem că hatmanul nostru e cu trei roate la 
car... 
RĂZAŞUL 

Ce-ți spuneam eu dineoară? Tot la vorba ceea 
vine: 


Poticneala-i mare lucru... Măi Vulpoiule, nu-i 
bine!... 

VULPOI 

(furios) 

Măi? lar măi?... 

TĂNASE 

Noi pierdem vremea, tot la fleacuri 
înșirând!... 

Haidem! Pe toţi căpitanii să-i adunăm mai 
curând, 

Hatmanul știe ce face. El învaţă, el răspunde. 

Este datoria noastră ca să-l ajutăm oriunde... 

Eu știu că-n ţara Moldovei unul e Răzvan, mă 
jur! 

Păcat că-i ţigan... La dracu!... Ăsta-i singuru-i 
cusur! 

(Ies toți prin ușa din fund, pe când prin cea 
din stânga intră Răzvan și Vidra.) 

RĂZVAN 

Da! S-au împăcat cu leşii... 

VIDRA 

Și cu păgânii?... 

RĂZVAN 

Fireşte! 

VIDRA 

Trebuia tu să-i dai sfaturi... 


RĂZVAN 

De la mine nu primește... 

Atâta-i mai rău! Iubito, cată drept în ochii 
mei! 

Drept!... Așa!... Spune-mi, acuma, nu citeşti 
nimic în €i?... 

VIDRA 

(cu nedumerire) 

Sunt tulburi... 

RĂZVAN 

Tulburi? Atâta?... Foarte bine! Vrea să zică, 

Nici Aron-vodă în ochii-mi n-a putut citi 
nimică... 

Ochii mi-au fost cu credință... 

(Strângând pumnii și cu un glas înecat.) 
Vidro! Vidro!... Eu voiesc 

Negreșit una din două: sau moarte, ori să 
domnesc! 

VIDRA 

Asta-i și dorinţa Vidrei... Însă trebui 
amânată... 

Nu-i timp... 

RĂZVAN 

Astăzi, astăzi, astăzi; sau astăzi, ori niciodată! 

Aron se-mpacă cu leşii, și cu ajutorul lor 

Se-ntărește la domnie, pe când eu sughiţ și 


mor! 

Prin dușmani să mă slăvească, iar slava duce 
la toate!... 

Aron se-mpacă cu leşii... Fără nume, fără 
tron, 

Ce fac eu?... Răspunde-mi, Vidro!... Așadară, 
jos Aron!... 

VIDRA 

Nu te grăbi!... mă-ngrijește o presimţire 
ciudată. 

Și presimţirea femeii nu se-nșeală niciodată... 

RĂZVAN 

Vorbe seci! 

VIDRA 

O, nu, Răzvane! Chiar astăzi eu am visat 

O vedenie grozavă, un lucru înfricoşat!... 

Maica ta-n haine cernite din mormânt păşea 
spre mine, 

Ochii-i se-necau, în lacrimi, pieptu-i gemea 
de suspine. 

Și durerea-i, plămădită cu mânia la un loc, 

Îmi striga din gura-i moartă: Piei, nepoata lui 
Moţoc!... 

RĂZVAN 

Vise! O nimica toată! Luptătorul care-n viață 

Întâlneşte la tot pasul însăși moartea față-n 


față, 

Încât i se par acuma deopotrivă morti și vii, 

Nu-l tulbură o nălucă ce sperie pe copii!... 

Ș-apoi unde-i acea Vidră care-mi tot spunea 
odată 

De-a nu fi ca mici pâraie, ci ca Dunărea cea 
lată? 

Unde-i acea Vidră care zi și noapte mă-nvăţa 

Că pân' și iubirea ţării e pofta de-a se nălța? 

Unde-i acea mare Vidră ale căreia cuvinte, 

Ca o sămânță măruntă, îmi cădeau adânc în 
minte, 

Și din tainicele brazde ale sufletului meu, 

Prinzând rădăcini cu-ncetul, dezvălindu-se 
mereu, 

leșir-acuma deodată, pline de suc și de viaţă, 

Râzând de viscoli, ca bradul încins cu sute de 
brață? 

Unde-i Vidra?... Denainte-mi stă un chip 
tremurător, 

Ce de spaimă crede-n umbre și plânge de 
spaima lor... 

Așa? Tu, ce-ai fost în stare, cu-mbrânciri 
necontenite, 

Pân' la marginea măririi să m-aduci pe 
nesimţite, 


Tocmai astăzi, când ajungem la doritul nostru 
mal 

Te-ngrozește faţa mării ce ridică val pe val?... 

Află dară că degeaba unda muge, vântul 
geme; 

Răzvan, împins pân-aice, de furtuni nu se mai 
teme, 

Și călcând cu disperare peste undă, peste 
vânt, 

Va ști să meargă-nainte: sau la tron, ori la 
mormânt!... 

(Intră Răzașul, Vulpoi, Tănase și mai mulți 
căpitani.) 

VIDRA 

Mă duc să mă-nchin, Răzvane... Numai în zile 
de goană 

Omul uită necredinţa și-nțelege o icoană!... 

(lese.) 

CĂPITANII 

Să trăieşti! 

RĂZVAN 

Nu-i timp de vorbe!... Pe când viteazul Mihai 

Scaldă Ţara Muntenească de la Giurgiu pân' 
la plai, 

În sângele de năpârcă al urdiilor păgâne; 

Pe când Jigmon ungureanul, la hotarele 


române, 

Păscut cu noi împreună de șarpele veninos, 

Își pune pieptul în luptă pentru crucea lui 
Hristos; 

Pe când neamţul, frâncul, papa, ţările 
creștine toate 

S-au unit ca să doboare spurcata păgânătate, 

Numai leşii cei zburdalnici sunt cu turcul 
înţeleși, 

Iar domnul Aron al vostru s-a tocmit argat la 
leși! 

Sunteţi români, și românii n-au suferit 
niciodată 

Pe fruntea domnilor țării măcar o singură 
pată! 

Un vodă-i un fel de doftor, și norodul, fraţii 
mei, 

Nu-i dator să fie jertfa doftorilor celor răi!... 

Mulţi domni avuse Moldova; cei buni au 
domnit o viaţă, 

Celalţi au purtat cununa o singură dimineaţă; 

Căci făcându-se lumină și soarele fiind sus, 

Poporul da jos pe-aceia pe cari poporul i-a 
pus!... 

Un vodă, ca orișicine, își ia plata după faptă... 

M-aţi înţeles? Vremea trece... 


CĂPITANII 

Jos Aron!... 

RĂZVAN 

(arătând uşa) 

Ţara v-așteaptă! 

(Căpitanii ies, afară de Vulpoi şi de Tănase.) 

VULPOI 

Să-l ucidem?... 

RĂZVAN 

Nu, lăsaţi-l!... Domnii când nu mai domnesc 

S-aseamănă cu strigoii: ei umblă, dar nu 
trăiesc... 

VULPOI 

Bine!... 

RĂZVAN 

După ce-l veţi prinde, să dați semne din 
pistoale!... 

VULPOI 

Înțeleg!... Ș-apoi să facem ca norodul să se 
scoale, 

Ș-adunându-se cu gloată, mic și mare pe 
maidan, 

Să zbiere dobitocește: „Trăiască vodă 
Răzvan“... 

RĂZVAN 

Pe Bașotă... 


VULPOI 

Știu! Cu dânsul voi avea chiar eu a face: 

De mult îl pândesc de-aproape, căci nici de 
frică nu-mi place!... 

(lese.) 

TĂNASE 

O să plec și eu îndată, numai o vorbă să-ţi 
spui... 

Faci rău!... 

RĂZVAN 

De ce? 

TĂNASE 

Apoi bine, nu se cade orișicui 

A şedea pe scaunul țării... 

RĂZVAN 

Ce-nsemnează?... 

TĂNASE 

Proasta minte 

Ar vrea să-ndulcească vorba și nu găsește 
cuvinte... 

Dă-mi voie să-ți spui pe faţă... 

RĂZVAN 

Spune verde, moș Tănas! 

TĂNASE 

Despot fu grec, loan-vodă fu armean și Iancu 
sas... 


Dar orișicum pân-acilea, din mila 
dumnezeiască, 

Noi n-am avut nici un vodă... știi! Ţara o să 
cârtească. 

Ce să-i faci!... Mai bine hatman. Să nu fi fost 
tată-tău... 

RĂZVAN 

(încruntat) 

Cum?... 

TĂNASE 

Apoi de! Bătrâneţe!... Să ne ierte 
Dumnezeu!... 

(lese.) 

RĂZVAN 

(Se aşază cu capul plecat pe mâini, apoi se 
scoală, face în tăcere căţiva pași prin odaie, se 
opreşte pe loc.) 

Nu-i greu încă patru zile de-a ne mai lupta-n 
cetate, 

Pân' ce tabăra lui Jigmon va lovi pe leşi la 
spate... 

Docamdată, pân-atunce, nu ne temem de 
păgâni: 

Ramazanul lor mai ţine tocmai două 
săptămâni... 

M-am gândit bine la toate... Câte griji și câte 


trude 

Numai ca s-apuci domnia!... 

(Cu tulburare.) Dar pistolul nu s-aude!... 

(Ascultând.) 

Nu!... Tot nu!... 

(Îşi freacă fruntea, se așază iarăşi pe divan și 
pleacă capul pe mâini.) 

VIDRA 

(intrând încet) 

Acum, iubite, nu-i timp a mai cugeta! 

Steaua lui Răzvan e mare: încrede-te-n steaua 
ta!... 

Fii bărbat în orice soartă: și-n cădere, și-n 
izbândă, 

Privind cu sângele rece la răsplată sau 
osândă!... 

RĂZVAN 

(sculându-se) 

Tu n-ai auzit pistolul? 

VIDRA 

De nu vei avea noroc, 

Blăstemul o să izbească pe nepoata lui Moţoc, 

Care din cupa măririi s-a străduit să te-mbete. 

Și nici ea nu-i vinovată! Nu!... Sunt neamuri 
cu pecete, 

În cari Dumnezeu sădește vrun bine sau vrun 


păcat, 

Ș-apoi toţi de-același sânge îl moștenesc ne- 
ncetat! 

Neamul lui Moţoc nu poate s-aibă altă 
cugetare, 

Decât numai-numai-numai văpaia s-ajungă 
mare!... 

RĂZVAN 

Tu n-ai auzit pistolul?... Pistolul!.... Nu l-ai 
auzit? 

Spune! 

(Cu furie.) Ureche! Ureche!... 

(Afară se aude o împușcătură.) A! De-acuma 
s-a sfârșit! 

Sunt domn! Trăiască domnia!... 

(Cu amărăciune.) Cât de lesne, cât de iute 

Se răstoarnă domnii țării, cel mult în zece 
minute! 

(Către Vidra.) 

Dar tu nu mai spui nimica? Mai dinioară mi- 
ai zis 

Nu știu ce... ba mi se pare... de!... îmi 
povesteai un vis... 

Mai spune-mi-l înc-o dată... 

VIDRA 

(îngenunchind) 


Îți mulțumesc, Doamne sfinte, 

C-ai auzit cu-ndurare o rugăciune fierbinte!... 

(Se scoală) 

Crezut-ai oare, Răzvane, că se poate speria 

De niște deșerte vise chiar o inimă c-a mea? 

Gândit-ai oare, iubite, c-o nălucă muierească 

Ar putea glasul măririi în pieptu-mi să-l 
năbușească?... 

Vântuleţul, ce-adiază printre viţe din lăstar, 

Rămâne fără putere în faţa unui stejar, 

Pe care numai furtuna îl zguduie și-l 
sfăramă... 

RĂZVAN 

Furtună?... 

VIDRA 

Cea mai cumplită! 

RĂZVAN 

Eşti doamnă, Vidro... 

VIDRA 

Sunt mamă!... 

Aici copilul se mișcă... Simțindu-l în sânul 
meu, 

Uit toate și văd acuma, văd că-s femeie și 
eu!... 

(Afară se aud strigăte: „Să trăiască Răzvan- 
vodă!“) 


RĂZVAN 

Ascultă, iubito Vidră! Ascultă, scumpo 
soţie!... 

Sângele nostru din leagăn va moșteni o 
domnie!... 

(Intră Şoltuzul și mai mulți târgoveţi.) 

ȘOLTUZUL 

(închinând lui Răzvan pe o tablă de argint 
struguri și spice de grâu) 

După datina străbună, rămasă de la mai-mari, 

Eu, șoltuzul ot-Suceava, cu cei doisprezece 
părgari, 

Aleși ca să fim în fruntea târgoveţilor d-aice, 

Dorim măriilor-voastre ani mulți și viață 
ferice, 

Încât să-ncingeţi Moldova, asemenea unui 
brâu, 

Numai cu livezi de struguri, numai cu câmpii 
de grâu; 

Căci norodul, dând domnia, se mulțumește cu 
poame, 

Ca să nu piară de sete şi să nu moară de 
foame. 

RĂZVAN 

Primesc din mâinile voastre prinosul de bun 
ogur, 


Ș-a fi părintele ţării făgăduiesc și mă jur: 

Nu voi uita niciodată c-a românului tărie 

Este plugul și cântarul mai presus de 
boierie... 

ȘOLTUZUL 

Tot după vechi obiceie, păstrate din veac în 
veac, 

Ales-am din sânul nostru băiatul cel mai 
sărac, 

Pentru că măriei-tale din gura-i copilărească 

Să dea, fără să se teamă, o povaţă 
bătrânească... 

Copile, sărută poala îmbrăcămintei domnești, 

Și cum vei putea mai bine, oraţia s-o citeşti! 

BĂIATUL 

(după ce sărută mâna ce-i întinde Răzvan) 

Măria-ta! 

Nu te supăra, 

Ci fii bun a ne-asculta! 

Îţi vom spune cam multe Și mărunte, 

Dar tot lucruri plăcute, 

Să fie drag orișicui să ne-asculte! 

O sută de ani să domnești, 

Pe dușmani să-i biruiești, 

Pe vrășmași să-i pedepsești. 

Dar cu moldovenii tăi, 


Măcar de-o fi şi răi, 

Măria-ta, să fii bun cu ei; 

Și de-i vedea unii și desculți, 

Măria-ta tot să-i asculți; 

Căci norodul e cam năzdrăvan: 

Face multe pozne într-u an; 

Și ţara-i cam nebună: 

Face multe pozne și-ntr-o lună; 

Ba le-ndemână; 

Și-ntr-o săptămână; 

Iar de nu te-i păzi, 

Chiar într-o zi 

Multe-i auzi! 

RĂZVAN 

(dându-i o pungă) 

Destul! Să trăieşti, băiete!... 

(Intră Răzașul, Tănase și mai mulţi căpitani.) 
RĂZAȘUL 

Măria-ta! Sănătate! 

Isprăvit-am toată treaba fără multă greutate: 
P-Aron-vodă la răcoare în spătărie l-am pus; 
Boierii, mitropolitul, pe toţi la palat i-am dus; 
Mai în sfârșit, lucru-i gata! 

RĂZVAN 

Unde-i Bașotă? 

RĂZAȘUL 


El are 

Pe Vulpoi cu toată ceata de vânători în 
spinare. 

RĂZVAN 

Bine, dragii mei tovarăși!... Stăpânirea-mi în 
curând 

La toţi și la fiecare va da răsplată pe rând... 

SBIEREA 

(intrând iute, speriat, pierzând răsuflul, cu o 
lădiță în mână) 

Jupâne!... Mărite Doamne!... Scapă-mă! 
Norodul pradă! 

Sinete, zapise, ţara, lumea-i în această ladă!... 

RĂZVAN 

Linişteşte-te, jupâne. Averea-ţi chiar pe 
maidan 

O poţi lăsa fără grijă în zilele lui Răzvan... 

SBIEREA 

(răsuflând mai ușor și făcând semnul crucii) 

În ladă tot e mai sigur!... Părăluţa cere pază: 

Mai bine s-o ţii sub cheie, ca nimene să n-o 
vază... 

VIDRA 

Doamne, soţule, stăpâne! Nu mă mai pot 
opri!... 

Într-un glas cu ţara-ntreagă, viu a-ţi ura ş-a-ţi 


dori 

O domnie fericită... Ba înc-aș mai vrea ca 
mâine 

Tu să legi într-o cunună toate țările române, 

Încât de la Marea Neagră pân' la falnicul 
Carpati, 

Să nu domnești ca un vodă, ci ca Răzvan- 
împărat! 

CĂPITANII 

Da, da, da! Împărăţie!... 

RĂZVAN 

(trist) 

Ar fi bine docamdată 

Să rămânem cu Moldova! 

SBIEREA 

Ce om fără judecată! 

Dar Moldova-i sărăcită! Nu-i chip astfel s-o 
cârpești 

Decât unind laolaltă mai multe țări 
românești... 

Două și două fac patru: cea mai dreaptă 
socoteală!... 

RĂZAȘUL 

Vulpoi avuse dreptate... Nu mai cred în 
poticneală!... 

Toate semnele sunt bune!... Măria-ta, la palat 


Ne-așteaptă mitropolitul cu toţi boierii din 
sfat!... 

RĂZVAN 

Să mergem! Voiesc acuma din gura domniei- 
mele 

Ţara s-audă nădejdea d-a scăpa din zile grele. 

SBIEREA 

(cu umilință) 

Stăpâne preamilostive, unde-i merge merg şi 
eu; 

Lada mea e-n siguranță numai lângă domnul 
meu!... 

(Toţi se pregătesc a ieși) 

VULPOI 

(intrând cu spaimă) 

Pierduţi!... 

TOŢI 

Ce veste? 

VULPOI 

Vătavul... 

TOŢI 

Ce-i?... 

VULPOI 

Bașotă... 

TOŢI 

Zil... 


VULPOI 

Trădare! 

Scăpă din mâinile mele, deschise poarta cea 
mare, 

Leșii au umplut cetatea!... 

(Sbierea cade mort, fulgerat de apoplexie.) 

RĂZAȘUL 

(clătinând din cap) 

Poticneala!... 

TĂNASE 

Eu ştiam 

Că nu se cădea s-apuce scaunul ţării orice 
neam... 

VIDRA 

(luând pe Răzvan de mână) 

Iubite! Nu sta pe gânduri... Când soarta te 
prigonește, 

Fii mândru chiar în cădere!... 

CĂPITANII 

Măria-ta! Poruncește!... 

VIDRA 

Și ce s-aşteptaţi voi oare de la viteazul 
Răzvan 

Decât paloșşul în mână şi-nainte la dușman? 

RĂZVAN 

(scoțând sabia) 


Să trăiască neagra moarte! Ne cunoaștem 
foarte bine!... 

Cine vrea s-o strângă-n brațe, iată calea! 
După mine!... Moartea-i mireasă, 

Mormântu-i casă, 

Viermii sunt nași, 

Hai la vrăjmași! 

(Iese urmat de căpitani.) 

VIDRA 

Moarte!... Moarte!... Dar se poate?... Moară 
oamenii cei mici, 

Precum călcâiul turteşte moşoroiul de furnici; 

Omul, însă, care lumea pe palmă-i ar vrea s-o 
poarte, 

Zodia-i, scrisă pe frunte, respinge pizmașa 
moarte!... 

(Se gândește.) 

Dumnezeule puternic! De ce mai faci uriași 

Dacă-n rând cu toți piticii pradă morții vrei 
să-i laşi?... 

Cum? Cereasca ta dreptate se pogoară pân' la 
fiară: 

Vulturul trăiește veacuri, iar musca d-abia o 
vară, 

Și numai omul cel mare, stăpâne, tu-l 
osândești 


Ca să moară dopotrivă cu muștele 
omenești!... 

(Se cutremură.) 

O, nu, nu! Răzvan nu moare!... Orice pai în 
astă lume 

Trebui s-aibă vro ursită, o ţintă, vrun scop 
anume, 

La care-i dator să meargă, de vântul sorții 
împins, 

Și cade numai atunce când este semnul 
atins!... 

Calea lui Răzvan e lungă și d-abia se 
desfășoară: 

Pân' la capăt de departe... Răzvan nu poate să 
moară! 

Nici chiar Dumnezeu el însuși nu schimbă 
ceea ce-i scris!... 

(Iute.) 

În genunchi, Vidro!... 

(Îngenunchează şi ridică ochii în sus.) 
lertare!... 

(Cu spaimă, punând mâna la ochi) Visul 
meu!... Grozavul vis! 

(Sculându-se cu tărie.) 

Și de ce eu stau aice, când Răzvan înfruntă 
focul? 


Daţi-mi armă!... Lângă dânsul, în primejdie 
mi-e locul... 

(Se repede la armătura de pe perete și se 
oprește.) 

Dar copilul meu, o, Doamne! 

(Se cutremură.) 

(Din spaţiu răsună o voce ca un echo: „Dar 
copilul meu?“ Vidra cu groază își întoarce fața 
spre ușă, ca și când ar vedea pe cineva acolo.) 

Muma lui Răzvan!... Mă-ntreabă... Și ce-i pot 
răspunde eu? 

(Făcând semnul crucii.) 

Piei, nălucă, piei! Sunt mamă! 

(Face un pas îndărăt.) Nu te-apropia!... 

(Răsună iarăşi ecoul: „Sunt mamă!“... Vidra, 
zdrobită de emoţiune, se aruncă pe divan.) 

Ea vrea dinte pentru dinte! Muma mumei 
cere samă!... 

(Face o sforțare și se scoală cu energie.) 

Oare nu mai sunt eu Vidra? 

(Abătură.) E cumplit al mumei dor!... 

(Pe prag apare Răzvan, greu rănit, ţinut de 
Vulpoi și de Răzaș. Vidra se repede îniante-i.) 

A! Scăpat! Ce fericire!... Tu! 

RĂZVAN 

(cu un glas slab, pe când Vulpoi și Răzașul îl 


pun pe divan.) Am biruit și mor!... 

(Arătând la cadavrul lui Sbierea.) 

Nu-mi ziceai tu, oare, Vidro, să fiu întocmai 
ca Sbierea? 

Eu cu cinstea și mărirea, el cu prada și 
averea! 

(Vidra îngenunchează şi-şi ascunde fața în 
mâini.) 

Dar ce-i mai trebui acuma mii de galbeni în 
grămezi? 

Ce-mi folosește domnia?... Pe-amândoi aci ne 
vezi 

Praf, pulbere și cenuşă!... Nebuni, ce din 
lăcomie, 

El pentr-o biată lescaie, eu pentr-un ceas de 
mândrie, 

Necruţând nimica-n lume, neștiind nimica 
sfânt, 

Uitam că viaţa-i o punte dintre leagăn și 
mormânt!... 

(Cu durere.) 

Mi se-ntunecă vederea, dar văd ceva de 
departe... 

O jumătate din mine de cealaltă se desparte... 

Ah! veniţi, veniţi cu toţii!... Unde-i bătrânul 
Tănas?... 


RĂZAȘUL 

Apărându-te pe tine, mort în luptă a rămas!... 

(Vulpoi plânge.) 

RĂZVAN 

(în agonie) 

Ţigan!... Ţigan!... Apă!... Apă!... 

(Cade mort peste Sbierea.) 

RĂZAȘUL 

Decât o aşa domnie, 

Mii de tunete, mai bine-i un petec de 
răzășie!... 

Zmeul zmeilor să-ncapă într-o șchioapă de 
mormânt!... 

VULPOI 

(cu spaimă) 

Nu vezi că-i moartă și Vidra?... N-a zis un 
singur cuvânt, 

Nici o vorbă, nici un tipet, privind pe Răzvan 
că moare!... 

VIDRA 

(sculându-se liniștită) 

Voi puteţi vorbi ș-a plânge!... 

VULPOI 

Doamnă!... 

VIDRA 

Pe voi nu vă doare!... 


RĂZAȘUL 

(cu furie) 

Dar tu l-ai ucis, ciocoaică! Tu la moarte l- 
aduseși! 

O să mi-o plătești acuma, tune-fulgere!... 

(Scoate cuțitul și voiește s-o lovească.) 

VIDRA 

(cu sânge rece, arătând la ușă) 

Să ieşi! 

(Răzașul lasă mâna în jos şi pleacă capul.) 


